(ڕەوانەکراوە لە كفرىەوە)\n٩ ھۆزە سەرەکیەکانی کفری\n'کفری' شارێکی دێرینە و پێگەیەکی گرنگ و پڕبایەخی لەمێژووی گەرمیاندا ھەیە، کفری مەڵبەندێکی دێرینی رۆشنبیری و ئەدەبی بووە بەڵام وەکو پێویست ئاوڕ لە مێژووەکەی نەدراوەتەوە، کەمترین کتێب بە شێوەی تێروتەسەل لەسەر شاری کفری و مێژووەکەی نوسراوەتەوە ئەوەی کە ھەبووە خۆی لە باسی کورت و بابەتە پەیوەستەکانی بە ناوچەکانی ترەوە دەنواند، تاکو کۆتای سەدەی بیست تەنھا دوو کتێب تەرخان کراوە کە باس لە تێکڕای بوارەکانی ژیان دەکات لە شاری کفریدا ئەویش کتێبەکانی (ابراھیم خان ثائر من کردستان- مکرم الطالبانی) و (شۆڕشی ئیبراھیم خانی دەلۆ ١٩٢٠-مستەفا نەریمان). کۆمەڵێک سەرچاوەی مێژووی دیکە ھە یە کە بە زمانەکانی کوردی و عەرەبی نوسراونەتەوە کە گرنگترینیان کتێبەکانی (د. کەمال مەزھەر ئەحمەد - گەشتی ریچ) کەلەساڵی ١٨٢٠ بەشاری کفریدا تێپەڕیووە. (طە باقر) و (فواد سفر) کە دوو مێژوونوسی دیاری عەرەبن سەردانی ناوچەکەیان کردووە و لە سەریان نوسیووە. باسی دانیشتوانی دەوروبەر و ناو شاری کفری و باسی تورکمانەکانی کفری و بەشێک لە ھۆزە کوردییەکانی ناوچەکە کە باس لە سێ ھۆزی سەرەکی لە ھۆزە کوردیەکانی کوردی ناوچەکە وەک (ھۆزی داودە – دەلۆ- زەنگەنە) ھەروەھا کفری (١٥٨) گوندی ھەبووە بە گوێرەی قاموس ئیعلامی عوسمانی چاپی ساڵی ١٨٩٨ لە لاپەڕەی ٢٩٦ باس لە سەرژمێری کفری دەکات کە ٤٠٠٠ کەس بووە.\nجیمس بکنغھام لە ١٢ تەموزی ١٨١٦ ز بەکفریدا گوزەر بووە بابەتی لەسەر نوسیوە و وێنەیەکیشی بۆ کێشاوە.\nکلودیوس ریچ لە گەشتەکەیدا بەرەو سلێمانی لەرۆژی ٢٦ی نیسانی ١٨٢٠ ز دا بۆ کفری ھاتووە و ٣ رۆژ تێدا ماوەتەوە و زۆر بەوردی ناوچەکەی پشکنیوەو گوتویەتی کە شاری کفری دێرین لە باوەشی بەرزاییەکانی رۆژھەڵاتی ناوچەکەدا بووە.\nجیمس بیلی لەساڵی ١٨٣٤ز وەک گەشتیارانی تر بەم ناوچەیەدا تێپەڕیووە و باسی ناوچەکەی کردووە.\nئەو شوێنەوارانەی کە تاکو ئێستا ماون کە لە شێوەی دەست کردن لە چاخ و سەردەمە جیاوازەکاندا دروست کراون وەک ئاسکی کفری و ئاشتۆکان و (تلیشان) و (دوانزە ئیمام) و (سەرقەڵا) و (گردەگۆزینە) و چەندان شوێنی تر لە ناوچەی کفری. لە نزیک شاری کفری ژمارەیەک کەلاوەی شوێنەواری فراوان ھەیە وەک (قەرە ئۆغڵان) کە پاشماوەی خانووەکان لە بەرد و گەچ و نەخش و نیگاری گەچ کاری دەبینرێت وە بە دووری (٥)کم لە باکوری کفریەوە گردێکی شوێنەوار ھەیە کە پێی دەگوترێت قەڵای کچان (قز قلعەسی). شارەکە لای خۆرھەڵاتیەوە، لە ژێر ئەو زۆرگانەدا کە لەرۆخی چەمەکە بوون (دیوی لای خۆرئاوایان ھەڵوەریبوو) گردێکی بەرز و تەخت و زۆریان ھەیە، کە شێوەی چوارگۆشەی ھەبوو دیوی ناوەوەیان کوت و مت لەو رەنگە رەشە ئەچوو کەلە (سلوقیە و بابل) دۆزرابوونەوە.\nتاکو ئێستا بەتەواوی نەزانراوە ناوی شاری کفری لە چیەوە سەرچاوەی گرتووە و ئەو ناوەی بەباڵادا بڕاوە، وشەی کفری لە عەرەبیدا گەلێک مانا دەبەخشێت وەک (کفر ـ کفرا) داپۆشینی شتێک، (کفر ـ کفرانا) دژی ئیمان ھێنان بە خوا، (کفر) ئەرزیکی دوور لە خەڵکە، (الکفر) شەوەزەنگ، (کفر) لادێ. سەبارەت بە ناوی (کفری) ھەندێک بیروبوجون ھە یە:\nلە ووشەی (کفر) ی عەرەبیەوە ھاتووە کە بەکوردی مانای دار (گەز) دەبەخشێت، چونکە کاتی خۆی ئەم جۆرە دارانە لە ناوچەکەدا زۆر بوون.\nوە ڕایەک ھەیە کە ووشەی کفری لە (قار – قیر – کار) ی سۆمەریەوە وەرگیراوە، بەتێپەڕ بوونی کات لە سەردەمە جیاوازەکاندا ئاڵوگۆڕ بە سەر ئەو ووشەدا ھاتووە.\nلە دەقە بزماریە ئەکەدیەکان و پاشتر بابلیەکان و ئاشوریەکاندا پێی وتراوە (کبرو) لە ئارامیەکاندا بە (کبرا) ھاتووە وە لە عبرانیەکاندا بە (کوبیر) یان کوفیر ھاتووە. لە سەردەمی (سوڵتان عبدالحمید) حوکمراِنیەتی عوسمانیشدا ناوی کفری گۆڕی بۆ (سەلاحیە). ڕایەک ھەیە سەبارەت بەناوی کفری کە دەگەڕیتەوە بۆ ووشەی (کفر) کە ووشەیەکە لەزمانی تۆرانیەدا کە بەرامبەر بە (تەروو) لە زاروەی سۆرانی کوردیدا دێت. ئەوا ھەموو ئەو ناوو دەسنیشان کردنە مێژوویانەی لە ھەر سەردەمێکدا بەسەر ناوەکەیدا بڕاوە و تائێستاش ماوەتەوە لەگەڵ ئەوەشدا بۆخۆیان دەلالەت لەو یادەوەریانە دەکەن کەبەسەر شار و ناوچەکەدا ھاتوون وەک ناوە دێرینەکانی (کیماش، لاخیرۆ، کیرۆ، فرجیا).\nیەکێک لەو بەڵگە کۆنانەی کە ڕەسەنایەتی کوردبوونی شاری کفری دەسەلمێنێ شێوەی بینا کردنی چوار تاقی سەر گۆڕستانەکەی باوەشاسوارە کە بەشێوەی چوار تاقی پەرستگاکانی ئاینی زەردەشتی دروست کراون، زۆربەی بینا و خانوەکانی کفری کۆن بەشێوەی کەمەر (کەوانە) ی دروست کراون ئەم جۆرە بیناسازیە لە دێر زەمانەوە لە ناوچە کوردیەکاندا باو بووە.\nکفری شارێکی بچوکە دەکەوێتە لای رۆژئاوای لوتکەی باوەشاسواروە، درێژبوونەوەی ئەو زنجیرە چیایەیە کە لە کەرکوکەوە دەست پێ دەکات. کفری دەکەوێتە نێوان ھێڵی پانی (٣٤ – ٣٥) پلەو ھێڵی درێژی (٤٥) پلە، دەکەوێتە باشووری ڕۆژھەڵاتی کەرکووک و ١٢٠ کم دوورە لێیەوە، باشورەکەی جیا دەبێتەوە لە پارێزگای دیالە بەھۆی زنجیرە چیای حەمرین وە ناحیەی قەرەتەپە دەکەوێتە ناو سنورەکەیەوە کە بەکشتوکاڵ دەوڵەمەندە، لە باکورەوە تاکو شارەدێی سەنگاو دەڕوات، لە باشورەوە چیای حەمرینە، لە رۆژئاواوە شارەدێی قادر کەرەم و ئاوە سپی جیای دەکاتەوە لە قەزای دووزخورماتوو. لە رۆژھەڵاتەوە زێی سیروان ڕووبەرەکەی (٥٢٧٥) کم٢ کفری کۆن لەشوێنی ئێستایدا نەبووە شوێنی یەکەمی شارەکە (ئاسکی کفری) گردێکی گەورە بوو کە(١٠-١٢)م لە سەر رووی زەویەکەوە بەرز بوو. وە (٨)کم لە شوێنی ئیستای کفری دوورە. تاکو ئێستا ئەو گردە ماوە و وەکو شوێن و ئاسەوارێکی مێژووی تەماشا دەکرێت، دوای خاپور بوونی کبرو یان کیماش شوێنی دووەمی شارەکە لە قەرە ئۆغڵان بنیات نرا کە کەوتووتە رۆژئاوای شوێنە کۆنەکەیەوە. بوونی شاری کفری لە شوێنی ئێستایدا دەگەڕێتەوە بۆ نزیکەی دووسەد ساڵێک لەمەوپێش.\nھۆزە سەرەکیەکانی کفری[دەستکاری]\nوەرگیراو لە «https://ckb.wikipedia.org/w/index.php?title=کفری&oldid=711769»


بەغداد.. "هەوڵێكی تیرۆریستی" پوچەڵكرایەوە\nفەرماندەیی ئۆپراسیۆنەكانی بەغداد ئاشكرایكردووە، چەكدارێكی “داعش”یان كوشتووە و هەوڵێكی تیرۆریستیشیان پوچەڵكردووەتەوە.\nلە ڕاگەیەندراوێكدا ئەمڕۆ چوارشەممە 17ی ئازار، فەرماندەیی ئۆپراسیۆنەكانی بەغداد ڕایگەیاندووە، “هێزە سەربازییەكان سەربە فەوجی یەك لە لیوای 55 و هۆبەی هەواڵگریی فیرقەی 17، ئۆپراسیۆنێكیان لە باشووری بەغداد ئەنجامدا بۆ پاككردنەوەی ئەو ناوچەیە لە شانەكانی داعش”.\nئەوەش ئاشكراكراوە، “لەڕێی كامێراكانی گەرمیپێوەوە جوڵەكانی سێ تیرۆریستی داعش ئاشكراكران، دواتر هێزێكی سەربازی ڕوبەڕوویان بوونەوە و یەكێك لەو تیرۆریستانە كوژران و دووانی دیكەیان هەڵهاتن، هەوڵە تیرۆریستییەكەیان پوچەڵكرانەوە”.\nئەو فەرماندەییە ئاماژەی بەوەكردووە، ئەوان بەردەوام دەبن لە ئۆپراسیۆنەكانیان بۆ پاككردنەوەی ئەو ناوچانە لە “چەكدارانی داعش”.\nبە بۆنەی 33یەمین ساڵیادی ئەنفال، سەرۆكوەزیران و سەرۆككۆماری عێراق پەیامیان بڵاوكردەوە و بە تاوانێكی گەورەی ناو دەبەن. بەرهەم…\nزیاتر لە هەزار چەكداری داعش لە میحوەری سێ پارێزگا بوونیان هەیە\nپارێزگاری دیالە ژمارەی ئەو چەكدارانەی داعش ئاشكرادەكات، كە لە پارێزگاكانی کەرکوک، دیالە و سەڵاحەدین بوونیان هەیە، دەڵێت، زیاترن…


هەولێر موڵكی بەغدایە؟\n"17%ی بودجە جێگیر كرا، لەمەودوا بەغدا موستەحەقاتی هەرێم دەدات، مووچەی پێشمەرگە، بەغدا دابینی دەكات، یاسای فڵان و فیسار لە دەستووردا جێی كرایەوە و هتد". ئەمانە، بنێشتەخۆشەی سەر زاری ئەندامە كوردەكانی ئەنجوومەنی نوێنەرانی عێراقن لە بەغدا، كە گوایە وەك نوێنەری خەڵكی كوردستان لەوێن.\nكێ زانیویەتی لە 2014وە بەغدا بودجەی بۆ هەرێم ناردبێت؟ موستەحەقاتی هەرێم بەپێی هاوبەشی لە دەسەڵاتدا، كوا نێردراوە؟ كەی بەغدا مووچەی پێشمەرگەی ناردووە؟ چ یاسایەك كە لە بەرژەوەندیی كوردستانیاندا بووبێت و لە بودجەدا جێگیر كرابێت، ئینجا تۆزقاڵێكیش كاری پێ كرابێت؟\nنوێنەرانی كورد لە بەغدا، بێ گەڕانەوە بۆ ڕای گشتی و شەقامی كوردی، چی بێتە سەر زمانیان دەیڵێن و دەینووسن و بگرە هەندێك كات بەشێكیان قسەش دەبزڕكێنن!\nبەغدایەك كە لە 2014وە پشتی تێ كردوویت، چ خوا قبووڵ دەكات لەبەر هەندێك بەرژەوەندیی حزبی پەنای بۆ بەریتەوە، جارێكیش نا، چەند جارێك؟\nچەند سەیرە، پەرلەمانتارانی كورد لە بەغدا، جگە لە بەرژەوەندییە ماددییە تایبەتەكانیان، كە هیچیان بۆ كوردستانیان نەكردووە، هەمدیس بە پاساوی جودا، خەڵكی كوردستان فریو بدەن؟\nئەرێ كەس لەو هاوكێشەیە تێدەگات، تەنانەت چەك و تفاقی پێویستی پێشمەرگەش بۆ شەڕی تیرۆریستانی داعش، كە پشكی خۆنی، لەلایەن بەغداوە نێردرابن؟\nبەغدا كە خۆی گیرۆدەی له شەڕی شیعە و شیعە، شەڕی سوننە و شیعە و بە پێچەوانەشەوە تێوە گلاوە، لە دۆخێكی هێندە مەترسیداردایە كە بەهۆیەوە هەم دووچاری قەیرانی دارایی بووە و هەم تەنگژەی سیاسیی ناوخۆش.\nچ خوا هەڵدەگرێ دیسان كورد هیوا لەسەر حكوومەتە شكستخواردووەكەی هەڵبچنێت و متمانە بە دەزگا و دامەزراوە لێكهەڵوەشاوەكانی بكات؟\nلەسەر ئەو بنەمایەی كە حكوومەتەكەی عەبادی ڕۆژ دوای رۆژ لە نوشستی یەكجارەكی نزیك دەبێتەوە، دەبێ بڵێین، پەرلەمانتارە كوردەكان لە بەغدا چی دەچێنن و چیش دەدروونەوە؟\nئەسڵەن ئیشیان لەو بەغدایە چییە كە لە كۆی پرسەكاندا كورد دەخاتە سفری پاش فاریزە و هیچ حیسابێكی بۆ ناكات؟\nئەندامە كوردەكانی ئەنجوومەنی نوێنەرانی عێراق، بگرە وەزیرەكانیش، دەبوو لە 2014وە بوخچەكانیان لە بەغدا بپێچنەوە و هەرگیز جارێكی دیكە نەگەڕێنەوە ئەو مەملەكەتەی تەنانەت خۆیشی، خۆی قبووڵ نییە، چ بگا بە نەتەوە و ئایینزا و پێكهاتەی جودای دیكە.\nدواجار حەقە بپرسین، كاتێك هیچ خێروبێرێكت لە بەغدا دەست ناكەوێت، هاشوهووشی ئیعلام بەس نییە ئیتر؟، چونكە نە بەغدا موڵكی هەولێرە و نە هەولێریش موڵكی بەغدایە!


كــورد لەسەرەتاكانی سـەدەی بیستەمدا\nلەسەرەتاكانی سەدەی (20)م دا دەوڵەتی عوسمانی زۆر بێ هێز ببو ، بەپیاوە نەخۆشەكە ناوی دەركردبوو ،بەرلەوەی جەنگی یەكەمی جیهان ڕووبدات دەوڵەتەزڵهێزەكان خەریكی دانانی پیلان ونەخشەبوون بۆ پارچەپارچەكردنی خاك ومولكی دەوڵەتی عوسمانی ، وەلەهەمان كات دا ئەونەتەوانەی لەژێردەسەڵات وهەیمەنەتی دەوڵەتی عوسمانی بوون هەستی نەتەوایەتیان لەلادروست ببوو بەتایبەتیش كوردەكان ،چونكە ئەوەندە ستەم و زۆرداریان لێ كرابوو لەلایەن والی وسوڵتانە عوسمانی یەكانەوە ، هەمووكات كورد وەكو نەتەوەكانی تر بەهاوڵاتی نمرەدوو هەژماردەكران بەتایبەتیش دوای ئەوەی دەوڵەتی عوسمانی بوو بەتوركیا ئەم ڕق و كینە وچەوساندنەوە زیاتر بوو لەلایەن توركە ڕەگەزپەرستەكانەوە بەرامبەر بەكورد ونەتەوەكانی تریش وەكو ئەرمەن وعەرەب،كەواتا لەو سەردەمەدا كوردەكان بەهەموو شێوازێكی توند وناڕەوا چەوسێندرابوونەوە ، بۆیە هەمووكات ئامادەی شۆڕش وڕاپەڕین بوون دژی ڕژێمی ڕەگەزپەرستانەی دەوڵەتی عوسمانی و توركەكان .\nشــــێوازی ژیـــانی كـــورد لەســەرەتاكانی ســەدەی ( 20 )م دا\n1-لەســەرەتاكانی سەدەی20م دا كوردەكان شێوازی خێلایەتی وهۆزایەتیان پێوەدیاربوو،كەبەسەرچەند هۆز و ناوچەیەك دا دابەش ببوون،هەریەكەیان هەوڵی بەهێزكردن وسەربەخۆیی هۆزەكەی خۆی دەدا لەسەرحیسابی هۆزەكانی تر .\n2- لەو قۆناغەدا زیاتر پەیڕەوی ڕژێمی دەرەبەگایەتیان دەكرد .\n3-كــوردەكان پابەندی دابوونەریت و كلتورە كۆمەڵایەتیەكان و ئاین بوون .\n4-بە بەراورد لەگەڵ نەتەوەكانی تری ناوچەكە كوردەكان دواكەوتوو بوون ، چونكە ؟\nأ-نەیتوانیوە ڕژێمی دەرەبەگایەتی لەناو ببات و لەژیانی خێلایەتی دەربازی ببێت .\nب-ســوودی لەشۆڕشی پیشەسازی نەبینی .\nج-خــراپی باری ئابووری كوردەكان .\nد-كەمی خوێندەواری و زانست لەناو كوردەكان ،چونكە زیاتر خەریكی ئاژەڵداری و كشتوكاڵ كردن بوون .\nه-هەر لەساڵانی ( 1880تاكو1914 )كوردەكان چەوسێندراونەتەوە و ناچاریان كردوون باج و سەرانە بدەن .\nو-لەو كاتەدا كۆمەڵێك دەرد وپەتای جۆراوجۆر لەكوردستان سەری هەڵداو نەخۆشی لەناو خەلك بڵاوبووەوە،لەبەركەمی نەخۆشخانە وپزیشك وچارەسەر بەهەزاران خەلك گیانی لەدەست دا ،بۆیە لەسەرەتاكانی سەدەی ( 20 )م ڕێژەی مردن زیاتر بوو بە بەراورد لەگەڵ ڕێژەی لەدایك بوون .


قامشلۆ و تربەسپی: دۆخی زینی وەرتێ زیان بە یەکێتی نەتەوەیی دەگەیەنێت – کوردی – RojNews.News\nقامشلۆ و تربەسپی: دۆخی زینی وەرتێ زیان بە یەکێتی نەتەوەیی دەگەیەنێت\n22/06/2020 - 8:41:32 pm\nچوؤرشەممە, 13 ماي 2020 – 16:13 ڕۆژنیوز – ناوەندی هەواڵەکان\nلەسەر ئاڵۆزییەکانی زینی ئەستێرۆکان (وەرتێ)، ئەنجومەنەکانی شاری قامشلۆ و ناوچەی تربەسپی، بە گردبوونەوەی ئەندامانیان دوو لێدوانیان خوێندەوە.\nلە ڕاگەیەندراوەکەی ئەنجومەنی قامشلۆ بە ئاماژەدان بە ئاڵۆزییەکانی زینی ئەستێرۆکان هاتووە: جێگیرکردنی هێزەکانی پارتی، مەترسیی شەڕێکی ناوخۆیی دروستدەکات و پیلانەکانی دەوڵەتی تورک سەردەخات، ئەمکارە خزمەت بە گەلی کورد ناکات و دەبێتە هۆی دواکەوتنی یەکێتی نەتەوەیی کورد.\nهەروەها داوا لە گەلی کورد و خەڵکی باشور کراوە کە هەڵویستی خۆیان لەسەر زینی ئەستێرۆکان ڕوون بکەنەوە، داواش لە هێزە کوردییەکان کراوە کە لە ڕێگەی دانووستانەوە کێشەکان چارەسەر بکەن و بڕیارێک وەرگرن کە خزمەتی بەرژەوەندییەکانی گەلی کورد دەکات و ڕێگە لە شەڕی براکوژی دەگرێت.\nلە ڕاگەیەندراوەکەی ئەنجومەنی تەبەسپی-ش لەسەر ئەو بابەتە هاتووە: ئەو ڕووداوانە خزمەت بە کورد ناکات یەکێتی نەتەوەیی تێکدەدات، نابێت دەرفەت بە هێزە هێرشکەرەکان بە تایبەت دەوڵەتی تورک بدرێت بگەن بە ئامانجەکانیان.\nهەروەها داوا کراوە کە هێزە کوردستانییەکان بە گفتوگۆ کێشە و ناکۆکییەکانیان چارەسەر بکەن و بە بڕیارێک لە خزمەت بەرژەوەندیی گەلی کورد ڕێگە لە براکوژی بگرن.\nحکومەتی هەرێم: هەوڵدەدەین پێش جەژن موچەی سەرجەم وەزارەتەکان دابەشبکەین


فۆڕمی تۆمارکردنی بابەت | چیرۆکی ئەو گەنجەی لەلایەن حەشدی شەعبی لە خورماتوو رفێنرا\nکەسوکاری ئەو گەنجە کوردەی پێش 10 رۆژ لە خورماتوو رفێندرا، حەشدی شەعبی تۆمەتبار دەکەن بە رفاندنی کوڕەکەیان و دەڵێن لەلایەن چەکدارانی ئەو هێزەوە بریندار کراوە، رفێندراوە و لەبەرامبەر ئازادکردنیشی داوای پارەیان لێدەکەن. ماوەی 10 رۆژە کوڕێکی کورد بەناوی باخەوان عەزیز، تەمەنی 23 ساڵ لەلایەن چەند چەکدارێکەوە رفێنراوە و، دوای ئەشکەنجەدانێکی زۆر، رادەستی پۆلیس کراوە. کەسوکارەکەی زانیویانە حەشدی شەعبی رفاندوویەتی و ماددەی چواری تیرۆریان داوەتە پاڵ. بەپێی ئه و وێنانەی بۆ دایکیان ناردووە باخەوان لە دەست و پێ کەوتووە و تەندروستی ناجێگیرە، لە بەرامبەر ئازادکردنیشی و داننان بە هەڵەکەی خۆیان، حەشدی شەعبی داوای پارە لە خانەوادەکەی دەکات. بەفراو رۆستەم، دایکی باخەوان بە تۆڕی میدیایی رووداوی رایگەیاند کوڕەکەم گوتی بە رێگادا دەرۆیشتم کاتێک دوو ئۆتۆمبێل پێشیان لێگرتم، دواتر دوو گوللەیان لە پێیەکانی داوە، ئێستاش داوای پارەم لێدەکەن. من، پارە لە کوێ بهێنم و بیدەمە دەست حەشدی شەعبی؟ داوا دەکەم رزگاری بکەن و نەشتەرگەری بۆ پێیەکانی بکەن. من ئه و کەسانە رادەستی خوا دەکەم. ئەگەرچی ماوەیەکە دۆخی ئەمنی خورماتوو جێگیرە، بەڵام حاڵە‌تەکانی رفاندن لە زیادبووندان، ئیداری خورماتووش زانیاری لەسەر باندەکانی رفاندن هەیە، بەڵام توانای لێپێچینەوە و بنبڕکردنی نییە. شەلال عەبدول، قایمقامی خورماتوو لەبارەی رفاندن لە خورماتوو دەڵێ ئەوانەی ئەمکارە دەکەن، چەند لایەنێکی دیارن کە دەستیان لە رفاندنی خەڵکدا هەیە، ئەوان چەند بەشێکی حەشدی شەعبین. من، پێموایە کاتێک بێ پارە دەبن، دەست دەدەنە رفاندنی خەڵک و دواتر بە پارە ئازادیان دەکەن. حەشدی شەعبی زۆرترین سەرایە و هێزی لە خورماتوو هەیە، رەتیدەکاتەوە دەستی لە رفاندنی خەڵکدا هەبێت و کەسیان ئەشکەنجە دابێت. عەلی حوسێنی، گوتەبێژی حەشدی شەعبی لە خورماتوو دەڵێ ئێمە وەکو حەشد، لەبەردەم خودا و یاسا خۆمان بێبەری دەکەین له و چەکدارانەی ئەو کارانە دەکەن. کاری حەشد لەناوبردنی داعشە، نەک رفاندنی خەڵک، بۆیە ئەوە کاری ئێمە نییە و تۆمەتە دەخرێتە پاڵمان، هەر کەسێکیش بەڵگەی هەیه، با پێمان بدات تاوەکو سزای ئه و کەسانە بدەین. لەماوەی سێ مانگدا لە خورماتوو، 33 حاڵەتی رفاندن روویانداوە، کە شەشیان بێ سۆراخن و، ئەوانەی دیکەش بەپارە ئازادکراون، بەگوتەی ئاسایشی خورماتووش، بەشێک لە رفێنراوەکان بەناوی هێزی ئەمنییەوە بردراون.


ماتی زُبان – رسانک نیوز\n[ 22. می 2022 ] رکورد سی و هشت ساله بیشینه سرعت وزش باد در نصرآباد شکسته شد/ سقوط دستکم هشت تیر برق در شهرستان دوست محمد\tخبر\n[ 22. می 2022 ] تعطیلی ادارات و مدارس نصرآباد و دوست محمد به علت طوفان شدید\tخبر\n[ 22. می 2022 ] تداوم آتش‌سوزی در جنگل‌های شرق بلوچستان\tخبر\n[ 21. می 2022 ] کشته شدن یک تن از نیروهای نظامی در شهرستان گلوگاه توسط افراد مسلح ناشناس خبر\n[ 21. می 2022 ] آتش سوزی تانکر حامل گاز مایع حوالی لیردف در شهرستان جاشک حوادث\n22. می 2022\n20. فوریه 2022 بلۆچی, خبر 0\n✍🏻 ابدلاه بلوچی\nماتی زُبانا پرچا یک مزنێن ارزشتے هست؟\nماتی زُبان هما زبان اِنت که چه مات و پت و کهۆلا هێلیَ گرێن.\nپٹ و پۆل کارانی لێکه همش اِنت که چُکّ ماتئے لاپا آییئے تئوارا اِشکنت و گۆن ماتئے زبانا پجّارۆکَ بیت.\nوهدے که چکّ پێداکَ بیت گرێت، آییئے مات وتی زُبانا گۆن آییا هبرَ کنت. آ سهڑیت و دلگۆشَ بیت.\nوهد گوَازانَ بنت، چکّ مدام وتی ماتی زُبانا اِشکنت، دلگۆشَ داریت و آ زبانا پۆهَ بیت. مدان مدان گالرِد جۆڑَ کنت و یک گوَنڈێن وهدێئے تها هبر کنگا بنگێجَ کنت.\nآ ماتی زبانا وتی مارشت و لۆٹان کرّ و گوَرئے مردمانی کرّا درانگازَ کنت.\nهما ماتی زبانا کندیت، گرێت و لئیبَ کنت؛ شئیتانی و مانجاییَ کنت. چه ماتی زبانئے راها وتی هم‌زبانێن مردمانی کرّا وتا اێمنَ زانت. نون زانت که منی ماتی زبان کجام اِنت، من کجام زبانئے واهند آن، منی دۆد و ربێدگ و پجّار کجام اَنت؟ آ چه اێوکیا درَ کئیت و رُدانَ بیت. نون گۆن چاگردئے مردمان رهوَتَ کنت. بے پگر کنگا هبرَ کنت، وتی سسّایان شرّێن دابێا درشانَ کنت و وهدے وانگئے اُمرا رسیت وانگا بُنگێجَ کنت.\nلهتێن بهتاوَرێن راجانی چکّان اے مۆهَ رسیت که وتی ماتی زبانا در برنت و وتی واهگان سر بنت، بله بژن اِنت که بازێن راجانی چکّ چه وتی ماتی زبانئے وانگ و در برگا زبهرَ بنت و درامدێن زبانانی وانگا بنگێجَ کننت و په آیان درستیگێن چیزّ نۆکَ بنت. بازێن وهدے بارت که آ دومی زبانا هێل بگرنت و وتی هم‌کلاسێن نۆکدربرانی کساسا وانگی چیزّان سرپد بنت. اشیئے سئوبا بازێنے چه وانگا دلپرۆشَ بنت و چه اشان بازێنے وانگا یلهَ کننت.\nماتی زبان یک میراسے که هزاران سال گۆن انسانئے زندا همگرنچ بوتگ و وتارا چه هر دابێن نگێگێن جاوران گیشّێنتگ، پهرێزتگ و زندگ داشتگ. تۆرے اے زبانانی بازێن مردمے چه وتی بندری هنکێن و ڈێها دور هم بوتگ و دگه کئومانی همساهگیا زندش گوازێنت، بله وتی زبانئے دلگۆشداری‌اِش کرتگ. په درور یهودیانی مسالا آورتَ کنێن که مان درانڈێهی و مزنێن وئیلان وتی زبانش پهازِت.\nبلۆچیا بتلے جننت که «هۆن چه گۆشتا جتا کنگَ نبیت.» اگن هۆنا چه گۆشتا جتا کنئے گڑا آ سهدارَ مریت. اگن ماتی زبان چه انسانا جتا کنگ بیت، آییئے راجی پجّار گار و بێگواهَ بیت.\nیونسکوا سال 1999آ، 21 پروری «ماتی زبانئے میان‌اُستمانی رۆچ» نامێنت. تان ای وهدی دنیایا 60 هزار ماتی زبانا هبر کنگَ بیت. اے زبانانی 43 درسد گیمّران اَنت و آیانی گار و بێگواه بئیگئے ترس هست. اے په اشانی مردمان مزنێن تاوانے بوتَ کنت، چیّا که آیانی دۆد و ربێدگ و پجّار گۆن همے زبانان کڑی و همگرنچ اِنت.\nهندوستانا کمّا کمّ 80 زبان هست و وانگجاهان وانێنگَ بنت. اۆدا انچێن گرنچے گندگَ نبیت. همے دابا سوییس اِنت. تۆرے سوییس کسانێن ملکے، بله اۆدا چار زبان وانێنگَ بیت و هچ دابێن اڑ و جنجالے نێستش.\nماتی زبانا وانگ، یکّے چه انسانئے بێهی هکّان اِنت و باید اِنت اێرانا هم وانگجاهان وانێنگ ببیت، بله تان اے وهدی سرکارا په گئیرِپارسێن زبانانی وانێنگا هچ گامگێجے نزرتگ.\nاگن اێرانا ڈنّ چه هاکمیتێن راجان، بزان ترک، بلۆچ، ترکمن، اَرَب و لُر اے بابتا تئوارے چست بکننت، گڑا سرکارئے بهتام همے بیت که آ لۆٹنت ملکا بپرۆشنت، پمێشکا په مردمانی لٹّ و کٹّ کنگ، بندیجاهان دئور دئیگ و تنتنا آیانی کُشگا لانچیت و پرواهَ نکنت.\nچه ائول‌پهلئویا بگر تان مرۆچی اێرانئے هاکمێن سرکارانی جهد همے بوتگ که گۆن چۆنێن رپک و مندرے بلۆچی زبانا اێر بجننت و پشتا بدارنت، همے سئوبا بازێن بلۆچے په بلۆچی کنگا لجَّ کننت و پارسیئے لبزانی کاربندگ نون پهرے. اێرانا اگن کسے بلۆچی زبانا هبر بکنت ناوانندهے لێکگَ بیت. اێرانئے سرکارئے کۆشست همش انت که چۆنکا ملکئے زبان و دۆد و ربێدگان یکّێن درۆشما بکنت. چه اشیا آییئے بێهی مکسد راجانی گار و بێگواه کنگ اِنت.\nبازداشت یک فعال اجتماعی در دُزاپ\nچه بنگلاێش تان اێرانا ماتی زبانئے میان‌اُستمانی رۆچ\nحادثه برق گرفتگی دو جوان اهل دُزاپ را راهی بیمارستان کرد\n28. سپتامبر 2021 خبر 0\nبه گزارش رسانک، روز شنبه ۳ مهر ماه ۱۴۰۰، دو کارگر در دُزاپ حین کار دچار برق گرفتگی و به بیمارستان منتقل شدند. این حادثه حوالی ظهر ساعت ۱۳:۰۰ در …..ادامه خبر\nاعلام مخالفت مولوی عبدالحمید، امام جمعه مرکز بلوچستان با طرح تقسيم بلوچستان\n9. نوامبر 2021 تقسیم بلوچستان 0\nبه گزارش رسانک، روز دوشنبه ۱۷ آبان ماه ۱۴۰۰، مولوی عبدالحمید اسماعیل زهی امام جمعه مرکز بلوچستان ، شهر دُزاپ مخالفت خود را بار دیگر با طرح نژادپرستانه و تفرقه …..ادامه خبر\nبلوچستان در جایگاه سی ام ایران از نظر فضاهای آموزشی قرار دارد\n29. ژانویه 2021 خبر 0\nرسانک/ مهراله رخشانی مهر، رئیس سازمان نوسازی، توسعه و تجهیز مدارس گفت: هم اکنون سرانه فضاهای آموزشی بلوچستان و سیستان رتبه 30 کشور است، این یکی از واقعیت هایی است …..ادامه خبر\nبلوچ on کشته شدن یک شهروند بلوچ در مقابل دادگاه شهرستان کُنرک\n© 2022 تمام حقوق این وب‌سایت، بر اساس مقررات کپی‌رایت، برای رسانک محفوظ است.


هەریەکە لە تاران و واشنتن کێبڕکێ دەکەن لەسەر راکێشانى مستەفا کازمى سەرۆکوەزیرانى نوێی عێراق بەلاى خۆیاندا، لەرێگەى پشتیوانیکردنییەوە، ئەویش دەیەوێت لەو رێگەیەوە کابینە وەزارییەکەى تەواو بکات، ئەوەش بەگوێرەى رۆژنامەى ئەخبارى سەر بە حزبوڵاى لوبنان.\nبەگوێرەى ڕاپۆرتێکى رۆژنامەکە کە ئەمڕۆ (دووشەممە،12ى ئایارى 2020) بڵاویکردووەتەوە، ئەو مۆڵەتە 100 رۆژییەى موقتەدا سەدر بۆ کازمى دیاریکردووە، زۆر کورتە، بەراورد بەو پشتگیرییەى لەگەڵ هادى عامرى سەرۆکى هاوپەیمانى فەتح بۆ عادل عەبدولمەهدى و حکومەتەکەى پێشکەشیانکرد.\nئەو راگەیاندنە، بەوتەى زیاتر لە سەرچاوەیەک بۆ رۆژنامەکە، هەڵگرى هۆشدارییەکى قوڵ بووە بۆ کازمى، داواکارییەکى رونیشە بۆ جدییەتى لەبارەى جێبەجێکردنى بەرنامە حکومیەکەى. لەو ماوەیەدا سەرۆکوەزیران پشتیوانییەکى روون و کراوە دەکرێت لەلایەن حزب و هێزە ناوچەییەکان، لەگەڵ هێزە هەرێمى و نێودەوڵەتییە کاریگەرەکان، لەسەروى هەمویانەوە تاران و واشنتن.\nلەو چوارچێوەیەدا، پەیوەندییەکەى ئێوارەى رابردووى دۆناڵد ترەمپ بە کازمییەوە، کە تێیدا پیرۆزبایی وەرگرتنى پۆستەکەى لێکرد، پشتیوانى واشنتنى دەرخست بۆى، کە دواى پەیوەندییەکەى حەسەن رۆحانى هات کە پشتیوانى تارانى بۆ کابینەکەى دوپاتکردەوە.\nبەپێى رۆژنامەکە، کێبڕکێی نێوان هەردوو پایتەختەکە بۆ بەدەستهێنان و راکێشانى کازمى بەلاى خۆیاندا لەلایەن کازمییەوە درکى پێدەکرێت، کە بەکرداریی وەکو رێکردن وایە لەناو کێڵگەیەکى میندا، لایەندارى بۆ هەر یەکێکیان واتە کەوتنى.\nباسى لەوەشکردووە، چاوەڕواندەکرێت پەرلەمانى عێراق لەچەند هەفتەى داهاتوودا دەنگ بدات لەسەر پڕکردنەوەى حەوت پۆستى وەزارەتى چۆڵ کە ئێستا لەلایەن کازمى و وەزیرەکانى دیکەوە بەڕێوەدەبرێت.\nئەو باوەش و پشتیوانییەى تاران و واشنتن، بەپێی رۆژنامەکە کازمى هەوڵدەدات بەکارى بهێنێت بۆ بەرژەوەندى خۆى، بەتایبەتى بۆ تەواوکردنى کابینە وەزارییەکەى. پێدەچێت ئەو حەوت پۆستە چۆڵەى کە ماوە لەچەند هەفتەى داهاتوودا لەلایەن پەرلەمانەوە دەنگى لەسەر بدرێت تا پڕبکرێنەوە و پێشبینى دەکرێت بەشێک لەو ناوانەى پێشوو بگەڕێنرێنەوە و تێپەڕێنرێن، دواى لێکتێگەیشتنەکانى کازمى و لایەنە عێراقییەکان، بەتایبەتى کە کار دەکات بۆ تێکشکاندنى هەر بەرەیەکى سیاسی کە وەکو ئۆپۆزسیۆن دەربکەوێت.\nئەوەش خراوەتەڕوو، هەروەها کازمى کار دەکات بۆ گەڕاندنەوەى هەیبەتى دەوڵەت، بەوپێیەى دیارترین ئاماژەى سەرکەوتنى ئەزمونەکەیەتى، لەگەڵ پێویستى پاراستنى خوێنى عێراقییەکان، خۆپیشاندەرانى ئاشتیخواز و ئەندامانى هێزە ئەمنى و سەربازییەکان.


ئیدارەی سەربەخۆی سۆران رادەگەیەندرێت\n14/09/2021 ژمارەی بینراو 97\nبە ئامادەبوونی مەسرور بارزانی سەرۆكی حكومەتی هەرێمی كوردستان، ڕێوڕەسمی راگەیاندنی ئیدارەی سەربەخۆی سۆران لە شاری سۆران بەڕێوەدەچێت.\nپێشتر بە واژۆی مەسرور بارزانی، سەرۆكی حكومەتی هەرێمی كوردستان، لە 28/7/2021 بڕیار لە ئیدارەی سەربەخۆی سۆران و زاخۆ درا و وەزارەتە پەیوەندیدارەكانیش راسپێردران بۆ ئەوەی بڕیارەكە جێبەجێ بكەن.\nناساندنی قەزاكانی ئیدارەی سۆران\nناوچەی سۆران، ناوەكەی لە میرنشینی سۆران (1399-1835)ەوە هاتووە. قەزاكانی بریتین لە: (سۆران، ر‌واندز، مێرگەسۆر و چۆمان) بەیەكەوە دەبنە ئیدارەیەكی سەربەخۆ.\nژمارەی دانیشتووانی ئیدارەی سەربەخۆیە نوێیەكە، نزیكەی 350 هەزار كەسە، كە (14.4%)ی دانیشتوانی پارێزگای هەولێر پێكدەهێنن. رووبەریشی 5473 كیلۆمەتر چوارگۆشەیه. ئیدارە نوێیەكە لە چەقی شارۆچكەی سۆران دەبێت، بە گشتی ئیدارەی سۆران لە چوار قەزا و 13 شارەدێ و 797 گوند پێكدێت.\nخودی شارۆچكەی سۆران، لە 3 ناحیە پێكهاتووە، كە (دیانا، خەلیفان و سیدەكان)ن، ژمارەی گوندەكانیشیان 390 گوندە. قەزای ر‌واندزیش لە ناحیەی وەرتێ و 47 گوند پێكدێت.\nهەروەها قەزای چۆمانیش 4 ناحیەی هەیە، كە بریتین لە (قەسرێ، سمیلان، گەڵاڵە و حاجی ئۆمەران)، لەگەڵ 120 گوند.\nهەرچی قەزای مێرگەسۆرە 5 ناحیەی هەیە، كە ناحیەكانی (گۆڕەتوو، شێروان مەزن، بلێ، پیران و مەزنێ)ن و لە سنوورەكەدا 240 گوند هەیە.\nقەزای ناوەندی سۆران، لە ناحیەكانی (دیانا ، خەلیفان، سیدەكان) پێكدێت. 57 گەڕەك و 390 گوند دەگرێتەوە.\nدروستبوونی قەزای سۆران وەك یەكەی كارگێری دەگەڕێتەوە بۆ ساڵی1980 و دوای راگواستنی گوندەكانی دەوروبەر لەلایەن رژێمی بەعس. لە ماوەی 10 ساڵ تەمەنی ئەو قەزایە تا دوای راپەرین، ژمارەی دانیشتوانی لە (5000) كەس تێپەری نەدەكرد، بەڵام لە دوای راپەرینی 1991 ژمارەی دانیشتووانی ناوەندی قەزای سۆران گەیشتووەتە 130 ھەزار كەس.\nپێكھاتەی قەزای سۆران فرە كولتوورە و لە ھەموو ناوچەكانی كوردستان بەھۆی شوێنی جوگرافی و ئاو وھەوا و جموجۆڵی بازرگانی، خەڵك رووی تێدەكەن و بە مەبەستی حەوانەوە لێی نیشتەجێ دەبن. ھەر بەم ھۆیەشەوە بەردەوام لە فراوان بوون دایە. لەو قەزایەدا، ھەردوو ئایینی ئیسلام و مەسیحیی دەژین.\nمێرگەسۆر دەكەوێتە ناوچەی بارزان و (165 كم) لە شاری هەولێر دوورە. ساڵی 1956 مێرگەسۆر بۆتە قەزا، ئەو كات ناوی قەزای زێبار بووە و ناوەندی قەزا لە كۆركێ بووە، لە ساڵی 1985 ناوەندی قەزای زێبار هاتووەتە مێرگەسۆر. لە ساڵی 1993 بە بڕیاری حكومەتی هەرێم ناوی قەزای زێبار گۆڕدراوە، كراوەتە قەزای مێرگەسۆر، ناوەندی قەزاش هەر لە مێرگەسۆر بووە.\nچۆمان لە 11ی ئاداری 1970 بە فشاری شۆڕشی ئەیلوول بووەتە قەزا و ناوەندی قەزا ماوەیەكی كەم لە گەڵاڵە بووە. پاشان چووەتە چۆمان. لە ساڵی 1983 بەهۆی راگواستنی خەڵكی ناوچەی باڵەكایەتی ناوەندی قەزا هاتووەتە قەزای صدیق (قەزای سۆران). لە ساڵی 1992 مەركەزی قەزای چۆمان بۆ چۆمان گەڕایەوە.\nقەزای ر‌واندز لە سەردەمی عوسمانیەكان و سەرەتاكانی سەدەی بیستەم تا ساڵی (1980) قەزا بووە. دوای ئەوەی لەو ساڵەدا كۆمەڵگەیەكی ئیداری لە "دەشتی دیانا" دروست كرا، سەنتەری قەزای صدیق هاتە دەشتی دیانا و رواندز لە یەكەی ئیداری قەزاوە كرا بە ناحیە. دوای راپەڕینی ئاداری 1991 لەسەر بڕیاری بەرەی كوردستانی ناوی قەزای صدیق گۆڕدرا بە قەزای سۆران و ساڵی 2008یش ناحیەی رواندز، جارێكی تر كرایەوە بە قەزا.


◄ ئەنجام: 2,107 تۆمار دۆزرایەوە، لاپەڕە 1 لە 211 ژمارەی تۆمار لە لاپەڕەیەکدا: 🗐 1 🗐 5 🗐 10 🗐 25 🗐 50 🗐 100\nئاتەشبازی بەکنگی خاڵی ناکرێ زياتر ئەم ئيديۆمە لە [ زۆرتر... 👁] ✖ ✖ ✖ 0 0 ✔ 74% ✍ ئـ.ئـ. 12/3/2017 7:46:23 AM\nئاخوڕە، گوندێکە سەر بەشارەدێی(شۆڕش)ی شارۆچکەی کۆيە [ زۆرتر... 👁] ✖ ✖ ✖ 0 0 ✔ 62% ✍ ئـ.ئـ. 10/23/2018 7:29:00 AM\n💬 ئادار مەشکە لەدار، لێرە یان لە شنگار پەند و ئیدیۆم\n📅 کاتی تۆمارکردن Mar 29 2022 1:30PM\nئادار مەشکە لەدار، لێرە یان لە شنگار دوو بەشی مان [ زۆرتر... 👁] ✖ ✖ 0 1 ✔ 99% ✍ ئـ.ئـ. 3/29/2022 1:30:21 PM\nئادار ناچێ بەبێ دۆ، نيسان ناچێ بەبێ جۆ يان لەگەرمي [ زۆرتر... 👁] ✖ ✖ 0 0 ✔ 99% ✍ ئـ.ئـ. 4/28/2019 10:15:50 AM\n📷 ئاراس ئیلنجاغی و شێخان عومەر وێنە و پێناس\n📅 کاتی تۆمارکردن Apr 19 2017 10:45PM\nشوێن: گردی مامە حەمەی گەرمکی تەقتەق رۆژ یان ساڵی [ زۆرتر... 👁] ✖ ✖ 0 0 ✔ 99% ✍ ئـ.ئـ. 4/19/2017 10:45:17 PM\nئارداوێژی دەمی خۆشە دۆڵەدانەی ئاشی(دۆرەدان) کە مز [ زۆرتر... 👁] ✖ ✖ ✖ 0 0 ✔ 74% ✍ ئـ.ئـ. 12/3/2017 7:58:26 AM\n💬 ئاردی بێژاوە، کەپەکی ماوە پەند و ئیدیۆم\n📅 کاتی تۆمارکردن May 24 2022 11:24PM\nئاردی بێژاوە، کەپەکی ماوە بێژان: کرداری دابێشتن و [ زۆرتر... 👁] ✖ ✖ 0 6 ✔ 99% ✍ ئـ.ئـ. 5/24/2022 11:24:47 PM\nئاروو بەبڕکی خۆيەوە جوانە ئیدیۆمەکان لەناوچەکانی [ زۆرتر... 👁] ✖ ✖ 0 0 ✔ 97% ✍ ئـ.ئـ. 8/16/2020 11:57:11 AM\nئاريانە، گوندێکە سەر بەشارەدێی(شۆڕش)ی شارۆچکەی کۆي [ زۆرتر... 👁] ✖ ✖ ✖ 0 0 ✔ 62% ✍ ئـ.ئـ. 10/24/2018 9:29:31 AM\nئاسن داک وبابی ناپرسێ لە کوردەواريدا بە مەکينە و [ زۆرتر... 👁] ✖ ✖ 0 0 ✔ 89% ✍ ئـ.ئـ. 10/6/2018 8:19:30 AM\n| کاتی ئافراندنی لاپەڕە: 16.532 چرکە!


یەکەم جاری ئاشنا بوونم بە ئەگەری کوشتن لەسەر شاڕێی جادەیەکی خۆڵی قەراغی شار بوو، لە ترسی کوشتنی باوکم یادەوری زوو دەستی بەتۆمارکردن کرد، منیش بەو ئاشنا بوونە ئەژنۆ چکۆلەکانم ئەلەرزی و ڕەنگم پەڕیبوو. یاریەکانی مناڵیی پیش ئەم بەسەرهاتەم لە یاد دا جێگیر نیەو نەدەبوایە ئەمیش لە یاوەریمدا تۆمار ببوایە، هێشتا زۆر زوو بوو بۆ تۆمارکردنی ئەزموونی ژیان.\nلە ساڵانی شەستەکانی سەدەی ڕابووردودا، پێش تەمەنی چوونە قوتابخانەم بوو( بە شەش ساڵی خرامە مەکتەب)، لە بازگە چۆڵەکەی گردی شێخ فەتاح ی قەراخ شار، قرچە قرچی نیوەڕۆیەکی گەرم بوو، خرمەی میل هێنانەوە و دەنگدان بە زمانی عەرەبی دڵی داخورپاندم و لە قەڵادۆشکانی باوکمەوە ئاوڕم دایەوە چەند پیاوە سەربازێکی تفەنگ بەدەست لە ناوقەدی گردەکەوە بە ڕاکردن دەهاتنە خوار بەرەو ئێمە و بە دەنگە دەنگەوە باڵیان لێ ڕائەوەشاندین بوەستین. باوکم بە هێواشی دایگرتم و بێ ئەوەی من هیچ بڵێم ، وتی "مەترسە باوکە، هیچ نیە"، لەتەنیشت خۆیەوە توند نوساندمی بە خۆیەوە و بە توندی دەستمی لەناو دەستی خۆیدا گرتبوو، ئیتر پێموابوو خۆم لەناو دەستی باوکما شاردۆتەوە و هیچ کەس نامدۆزێتەوە.\nباڵا، کەموزۆر لەئاستی ئەژنۆی باوکم دا بوو، پیاوەکان کەسیان منیان نەدەبینی، من وورد وورد لە خوارەوە سەرم بەرزکردبۆوە و سەیری هەموویانم ئەکرد، ئەمبینین، چواردەوری من و باوکمیان دابوو، دەنگەدەنگیان بە زمانێکیتر هێندە بەرز بوو هەردوو گوێم کپ ببوو و هیچیان لێ تێنەدەگەیشتم، جار و باریش لە ناوەندی دەنگە دەنگەکەدا یەک دوو پاڵیان بە سنگی باوکمەوە ئەنا، لەگەڵ باوکما منیش لەترێکم ئەدا و وەکو باوکیشم هەوڵم ئەدا خۆم بگرمەوە و نەکەوم.\nکە بە پاڵ باوکمیان برد، دەستم لەدەستی باوکم دەرهات و نەمتوانی بیگرمەوە، ئینجا ترس دایگرتم، بەدڵ ئەمویست بەدوای باوکما ڕاکەم و نەمتوانی، تەنها چاوەکانم بەدوای باوکمەوە بوون، دوریان ئەخستەوە بەرەو دەشتاییەکە هەر چاوم لێ بوو و جگە لەباوکم هیچیترم نەئەبینی.\nئەو ڕۆژە من و باوکم و پیاوی خاوەن ئێسترەکە بووین کە باوکم بەکرێی گرتبوو بارە ئازووقەکە بگەیەنێت بۆ شیوەکەی 'کەنەکەوە' و لەوێ ڕادەستی ئەو پێشمەرگانەی بکات کە چاوەڕێی گەیشتنی ئازوقەیان دەکرد. ماڵەوەشمان بەقەد مقەڕێک خواردنی تیا ئەخورا، باوکم زوو زوو ناچار ئەبوو برنج و ڕۆن بکرێت و خۆی دەرباز ئەکرد بە سەیتەریەکاندا. لە ڕێگاکە بە قەڵادۆشکانی باوکمەوە بووم، گوێم لە قسەکردنی نێوان باوکم وخاوەنی ئێسترەکە بوو، باوکم ئەیوت: ئێستا کاتی نانخواردنیانە، سەیتەرەکە چۆڵە نیوەڕوان، لەمیان نەجاتمان ببێت سەیتەرەکەی دوای ئەو زۆر گرنگی بە پشکنین و لێپرسینەوە نادات. ئەگەر پرسییان ئەڵێم فەردە برنج و تەنەکە ڕۆنەکە بۆ ماڵی خۆمانە و میوانی لادێ ی زۆرم دێن و لەماڵەوە زوو سەرف ئەبێت، کە لەتۆشیان پرسی بڵێ وایە ئەیانناسم زۆر میواندارن. پێش ئەوەش گوێم لێ بوو ئەو بە باوکمی دەووت : من بە شەو نایبەم و ئەبێت هەموو رێگەکەش خۆت لەگەڵم بێیت.\nدواتر کە لە بازگەکە ڕایانگرتین، کابرا لە ترسا حاشای لێکردین و وتی " من نایانناسم، من بەس خاوەنی ئێسترەکەم و بەکرێیان گرتووم، ئاگام لە هیچ نیە وەڵا"، کە وازیان لێهێنا بێدەنگ بوو و لای منەوە وەستا و لەمن زیاتر ڕەنگی پەڕیبوو.\nکاتێک کە دڵنیا بوو باوکمیان بە پاڵ برد بیکوژن، بەزەیی بە باوکما دەهاتەوە، چەند سوکە پاڵێکی بە شانمەوە نا و ووتی: "بڕۆ، بڕۆ دەستی ئەو چابگە ماچ بکە با باوکت نەکوژێت، دەی خێرا ڕاکە، دەستی ماچ کە با نەیکوژێت". گەرچی زۆر بەزەییم بە باوکما دەهاتەوە بەدەستیانەوە، وەک کچە مناڵە نازدار و لاسارەکەی باوکم ڕق گرتمی بەرامبەر بە ئەفسەرو سەربازەکان و پیاوە درۆزنەکەی تەنیشتم، پێم دا بە ئەرزا و وتم "نا، دەستی ماچ ناکەم".\nبەدەستی خۆم نەبوو ئەو ڕقە، هەمووحاڵەتەکە پێکەوە خراپ دایگرتم، لەتاو ترسی کوشتنی باوکم و یارمەتی نەدانی، ئیتر خۆم پێ نەگیرا هەردوو ئەژنۆم شکا و لەسەر خۆڵەکە دانیشتم و بەدەنگی بەرز و مناڵانە دەستم کرد بە گریان.\nدوای ئەوەم بیر نایەت چی بوو و چۆن بوو و چی ڕویدا، هیچیتری ئەو رۆژە تۆمار نەبوە لام.\nڕۆژانی دواتر، دایکم بە باوکمی ئەوت: "کچەکە زۆر مناڵە، نابێت بیبیەت لەگەڵ خۆت دیسانەوە"، دواتر باوکم بە دایکمی دەوتەوە "ئەو کچە مناڵە، مەیبە لەگەڵ خۆت بۆ کۆبوونەوەکان نەوەک بگیرێن".\nماڵەکەمان هەمیشە پیاوە پێشمەرگە بریندارەکانی تیا ئەمایەوە هەتا چاک دەبونەوە نەدەڕۆشتنە دەرەوە و دەکرا هەردەقەیەک ئاشکرا بوایەو هەموومانیان بگرتایە یان هەر لەماڵەوە بیانکوشتینایە. لەماڵەوە بەجێیان نەدەهێشتم، ئەوەی ڕووی ئەدا دەمبینی و بێ ئەوەی بمەوێت تۆمار دەبوون و ئامادەی دەکردم بۆ سیاسیکار هەر لە مناڵیەوە.\nپەڕەیەک لە کتێبی یادوەریەکانمە و دواتر هەموو پەڕەکان پێکەوە بڵاو دەکرێنەوە


له‌لایه‌ن: - هێڤی حه‌سه‌ن - به‌روار: 2021-07-12-21:06:00 - کۆدی بابەت: 81\nزۆرێك له دایكان دوودڵن له كونكردنی گوێچه‌ی منداڵه‌كه‌یان و هه‌ندێكیش پێیان وایه هه‌رچی زووتره ئه‌نجامیبده‌ن تاكو منداڵه‌كه‌یان گه‌وره‌نه‌بووه و كه‌متر هه‌ست به ئازار ده‌كات، بڕیاری كۆتایش ده‌گه‌ڕێته‌وه بۆ خۆتان، به‌ڵام پێویسته ئه‌م زانیاریانه بزانن.\nپزیشكه‌كان هه‌میشه ڕێنمایی ئه‌وه ده‌كه‌ن كه دەبێت منداڵ دوای ته‌مه‌نی 6 مانگی گوێچه‌ی كونبكرێت چونکە سیستمی به‌رگری له‌شی به‌هێزتر دەبێت، باشتریش وایه پێش ئه‌نجامدانی ئه‌و كاره پرس و ڕاوێژ به پزیشك بكه‌یت.\nده‌كرێت پێش ئه‌وه‌ی گوێچكه‌ی كونبكرێت ده‌رمانی به‌نجی تایبه‌تی لێبدرێت 30 بۆ 60 خوله‌ك پێش ئه‌وه، یاخود ده‌توانیت پارچه سه‌هۆڵ بكه‌یته ناو زه‌رفێکه‌وه و بۆ ماوه‌ی 10 بۆ 15 خوله‌ك پێش ئه‌و كاره له‌سه‌ر گوێچكه‌ی دابنێیت.\nپێش هه‌موو شتێك پێویسته ئاگاداری خاوێنی ده‌سته‌كانت بیت و ئه‌م هه‌نگاوانه په‌یڕه‌و بكه:\nده‌ستت به ئاو و سابوون بشۆ.\nدوای 6 هه‌فته ده‌توانیت گواره‌كه‌ی بۆ بگۆڕیت، به‌ڵام وریابه له‌وه‌ی جۆری گواره‌كه له‌گه‌ڵ پێستی منداڵه‌كه بگونجێت و توشی هه‌ستیاری نه‌كات، رۆژی دوو جار به ده‌رمانی تایبه‌ت و لۆكه گوێچكه‌ی منداڵه‌كه خاوێن بكه‌ره‌وه.\nمه‌هێڵه منداڵه‌كه‌ت گواره‌كانی له گوێچكه‌ی ده‌ربهێنێت تاكو 6 هه‌فته، چونكه به ئاسانی كونی گوێچكه‌ی داده‌خرێت ئه‌گه‌ر بۆ ماوه‌یه‌ك به به‌تاڵی بهێڵدرێته‌وه.\nناسینه‌وه‌ی هه‌وكردن (ئیلتیهاب)ـی گوێچكه‌ی منداڵ\nئه‌گه‌ر بۆ ماوه‌یه‌كی زۆر منداڵه‌كه‌ت گوێچكه‌ی سووربووه‌وه، ئاوسا، خورا و ئازاری هه‌بوو باشتر وایه پیشانی پزیشكی بده‌یت و ده‌رمانی تایبه‌تی بۆ وه‌ربگریت.\nگرنگه دڵنیابیت له‌و شوێنه‌ی كه گوێچكه‌ی منداڵه‌كه‌تی لێ كون ده‌كه‌یت، خاوێن و خاوه‌ن ئه‌زموون بن.\nبابه‌ته په‌یوه‌ندیداره‌كان به : کات و شێوازی کونکردنی گوێچکەی منداڵ


ئێران دەیەوێت پشێوى لەهەڵبژاردنەکانى بەحرەین دروست بکات | AvaToday\nئێران دەیەوێت پشێوى لەهەڵبژاردنەکانى بەحرەین دروست بکات\nدەسەڵاتدارانى بەحرەین رایگەیاند " کاندیدانى هەڵبژاردە چاوەڕوانیەکەى تشرینى دووهەمى داهاتوو لەرێگەى تۆڕە کۆمەڵایەتیەکانەوە هەڕەشەیان لێدەکرێت، بۆ ئەوەى بەشداریی پرۆسەى هەڵبژاردن نەکەن".\nحکومەتى مەنامە ئاشکراشی کردووە " ئەو هەڕەشانە لەلایەن کۆمارى ئیسلامیی ئێرانەوە ئاراستەی خەڵک و کاندیدانى هەڵبژاردەکانى داهاتووى وڵات دەکرێت".\nبەپێی راگەینراوێکى ئاژانسى هەواڵى بەحرەین " فەرمانگەى گشتى بۆ بەرەنگاربوونەوەى گەندەڵى و ئاسایشى ئابوورى، ووردبینی لەو سکاڵانە کردووە ئاراستەى ژمارەیەک پاڵیۆڕاوی هەڵبژاردنەکان کراوە"، بەبێ ئەوەى ناو و ناونیشانیان بڵاو بکاتەوە.\nجەختى لەوەشکردۆتەوە " ئەو هەڕەشانەش لەرێگەى تۆڕە کۆمەڵایەتیەکانەوە ئاراستەیان کراوەو، داواى کشانەوە لەخۆپاڵاوتن و بەشداریی کردن لەهەڵبژاردنەکانیان لێکراوە".\nبەحرەین لەبەردەم هەڵبژاردنێکى گشتى پەرلەمانى و شارەوانییەکانە کەبڕیارە لە 24 تشرینى دووهەمى داهاتوو لەو شانەشینە بچووکەى کەنداو بەرێوەبچێت.\nئەو فەرمانگەیە گووتیشى " لەدواى گەیشتنى ئەو سکاڵانە دەست بەچاودێری و ووردبینى وبەدواداچوون کراوە، بۆ ئەوەى هۆکارى ئەو هەڕەشانە ئاشکرا بکەن و، کێ لەپشتیەوە وەستاوە".\nدووپاتیکردۆتەوە " بەدواداچوونەکانیان دەریخستووە، ئەو هەژمارانەى تۆڕە کۆمەڵایەتیەکان لەلایەن ئێرانەوە بەرێوەدەچێت و، رێکخستنە سیاسییەکانى دەرەوەى وڵات وەک کۆمەڵەى ویفاقی هەڵوەشاوە لەپشتیەوەن، بۆ ئەوەى سەرلێشوان لەپرۆسەى هەڵبژاردنەکاندا دروست بکەن".\nتاوەکو ئێستاش بەشێوەیەکى فەرمی نەتاران و نە ئەو کۆمەڵە هەڵوەشایەوە هیچ زانیارییەکیان لەبارەى زانیارییەکانى مەنامە نەدرکاندووە.\nچەندین ساڵە بەهۆى سیاسەتى ئەو وڵاتە عەرەبیە بەرامبەر شیعەمەزهەبەکاندا پەیوەندیی نێوان کۆماری ئیسلامی و مەنامە پەیوەندییە سیاسییەکانیان ئاڵۆز بووە.\nلەچوارشەممەى رابردووەوە حکومەتى بەحرەین دەرگاى خۆ پاڵاوتن بۆ هەڵبژاردنەکانى شارەوانى و پەرلەمانى کردۆتەوە، بەڵام کۆمەڵەى وەیفاقی هەڵوەشاوە، کەخۆى بەنوێنەرى شیعە مەزهەبەکاندا دادەنێت، داواى بایکۆتکردنى هەڵبژاردنەکانى کردووە.\nپێشبینى دەکرێت، رێژەى بەشداریی کردنى خەڵک لەو هەڵبژاردنە ناسەقامگیری بەخۆیەوە ببینێت، هۆکارە سەرەکییەکەش بۆ خراپی ڕەوشى ئابوورى و بژێوى ئەو شانەشینە دەگەرێتەوە.\nهەرچەندە شیعەکانى ئەو وڵاتە هیما بەوە دەکەن " پێویستە نوێنەرەکانیان بەشێوەیەکى جددی و گرنگی زیاتر بەکاروباری خەڵک بدەن"، بەبێ ئەوەى خۆیان بەو کۆمەڵەیە ببەستنەوە.\nپێشبینى ئەوەشکراوە " رێژەى بەشداریی کردنى شیعەکان لەو هەڵبژاردنە بەرزبوونەوەیەکى بەرچاو بەخۆیەوە ببینێت، ئەمەش دژى بۆچوونەکەى تارانە کەخۆى بەخاوەنى راستەقینەى ئەو گرووپە تایفیە دەزانێت و، دەیەوێت لەرێگەى بایکۆتکردنیان هەڵوێستەکەى خۆى سەر بخات".\nلەدواى 2011 ـشەوە، ئۆپۆزسیۆنى ئەو وڵاتە لەکۆمەڵێک پیلانگێری هەرێمایەتى بەتایبەت لەگەڵ ئێران تێوەگڵاوەو، تومەتبار کراوە، بەوەى کاریان لەسەر دروستکردنى ناسەقامگیری و پەشێوی کردووە.\nئێران لەدواى ساڵى 1957 ـەوە، هەوڵی داگیر کردنى بەحرەینى داوە، بەڵام دواى کشانەوەى هێزەکانى بەریتانیا لەرۆژهەڵاتى سوێس، لەساڵى 1971 راپرسییەکى گشتى لەو وڵاتە ئەنجامدراو، بڕیاری دامەزراندنى دەوڵەتێکى سەربەخۆ بەناوی بەحرەین دراوە، بەبێ ئەوەى تاران یاخود پەرلەمانى ئەو وڵاتە ناڕەزایی هەبێت.


یەکەم کۆرنسۆس 14\n<< < یەکەم کۆرنسۆس 14 > >>\nبەهرەی ڕاگەیاندنی پەیامی خودا\n١ بەدوای خۆشەویستی بکەون، تامەزرۆی بەهرەکانی ڕۆحی پیرۆز بن، بە تایبەتی ڕاگەیاندنی پەیامی خودا. ٢ ئەوەی بە زمان* دەدوێت، قسە بۆ خەڵک ناکات، بەڵکو بۆ خودا، کەس لێی تێناگات، چونکە بە ڕۆحی پیرۆز باسی نهێنی دەکات. ٣ بەڵام ئەوەی پەیامی خودا ڕادەگەیەنێت، ئەوە بۆ بنیادنان و هاندان و دڵنەوایی خەڵک دەدوێت. ٤ ئەوەی بە زمان دەدوێت، خۆی بنیاد دەنێت، بەڵام ئەوەی پەیامی خودا ڕادەگەیەنێت، ئەوا کڵێسا بنیاد دەنێت. ٥ حەز دەکەم هەمووتان بە زمانەکان بدوێن، بەڵام باشترە پەیامی خودا ڕابگەیەنن. ئەوەی پەیامی خودا ڕادەگەیەنێت گەورەترە لەوەی بە زمانەکان دەدوێت، مەگەر لێکی بداتەوە، تاکو کڵێسا بنیادنانی دەستبکەوێت.\n٦ ئێستا ئەی خوشک و برایانم، ئەگەر هاتمە لاتان و بە زمانەکان دوام، چ سوودم بۆتان دەبێت، مەگەر بە ئاشکراکراوێک* یان بە زانیارییەک یان بە پەیامێک لە خوداوە یان بە فێرکردنێک بۆتان بدوێم؟ ٧ تەنانەت ئەو شتە بێ ڕۆحانەی دەنگ دەردەکەن، شمشاڵ یان قیسارە، ئەگەر ئاوازی جیاواز نەدات، چۆن بزانرێت ئەوەی دەژەنرێت شمشاڵە یان قیسارەیە؟ ٨ ئەگەر کەڕەنا دەنگێکی ڕوون نەدات، کێ بۆ شەڕ خۆی ئامادە دەکات؟ ٩ ئێوەش ئاوا، ئەگەر بە زمان قسەیەکی ڕوون نەدەن، ئەوەی گوتراوە چۆن دەزانرێ؟ چونکە هەر لە هەوادا دەدوێن. ١٠ بێگومان لە جیهاندا جۆرەها زمان هەیە و هیچیان بێ واتە نین. ١١ بۆیە ئەگەر لە واتای دەنگێک نەزانم، بۆ قسەکەر دەبمە بەربەری* ، قسەکەریش بەربەرییە بۆ من، ١٢ ئێوەش بە هەمان شێوەن. لەبەر ئەوەی بە پەرۆشن بۆ بەهرەکانی ڕۆحی پیرۆز، کەواتە هەوڵ بدەن لەو بەهرانە زیاد بکەن کە لە پێناوی بنیادنانی کڵێسایە.\n١٣ لەبەر ئەم هۆیە ئەوەی بە زمان دەدوێت، با نوێژ بکات تاکو لێکی بداتەوە، ١٤ چونکە ئەگەر بە زمانێک نوێژ بکەم، ڕۆحم نوێژ دەکات، بەڵام مێشکم بێ بەروبوومە. ١٥ کەواتە چییە؟ بە ڕۆح نوێژ دەکەم، هەروەها بە مێشکیشم نوێژ دەکەم. بە ڕۆح گۆرانی دەڵێم، هەروەها بە مێشکیشم گۆرانی دەڵێم. ١٦ ئەگینا، ئەگەر بە ڕۆحی پیرۆز ستایشی خودا بکەیت، چۆن یەکێکی دەرەوە بە سوپاسکردنەکەت بڵێت «ئامین» چونکە نازانێت تۆ چی دەڵێی؟ ١٧ سوپاسکردنەکەت باشە، بەڵام نابێتە مایەی بنیادنانی کەسێکی دیکە.\n١٨ سوپاسی خودا دەکەم، لە هەمووتان زیاتر بە زمانەکان دەدوێم، ١٩ بەڵام لە کڵێسادا، پێنج وشەم لە مێشکدایە بیڵێم، تاکو خەڵکیش فێر بکەم، باشترە لە دە هەزار وشەی بە زمانێک.\n٢٠ خوشکان، برایان، لە بیرکردنەوەدا منداڵ مەبن. لە خراپەدا وەک منداڵ بێبەری بن، بەڵکو لە بیرکردنەوەدا پێگەیشتوو بن. ٢١ لە تەوراتدا نووسراوە: «یەزدان دەفەرموێ،\n«[بە زمانی بێگانەکان و بە لێوی نامۆکان\nقسە بۆ ئەم گەلە دەکەم،\nلەگەڵ ئەوەش گوێم لێ ناگرن.]* »\n٢٢ کەواتە زمانەکان نیشانەن، نەک بۆ باوەڕداران، بەڵکو بۆ بێباوەڕان، بەڵام ڕاگەیاندنی پەیامی خودا بۆ بێباوەڕان نییە، بەڵکو بۆ باوەڕدارانە. ٢٣ بۆیە ئەگەر کڵێسا هەموو بەیەکەوە کۆبوونەوە و هەموو بە زمانەکان بدوێن، هەر نەزانێک یان بێباوەڕێک بێتە ژوورەوە، ئایا ناڵێت کە ئێوە وڕێنە دەکەن؟ ٢٤ بەڵام ئەگەر هەموو پەیامی خودا ڕابگەیەنن و یەکێکی بێباوەڕ یاخود نەزان بێتە ژوورەوە، لەبەردەم هەمووان ویژدانی تاوانباری دەکات، لەلایەن هەمووانەوە حوکم دەدرێت، ٢٥ نهێنییەکانی دڵی ئاشکرا دەبێت، کڕنۆش دەبات و خودا دەپەرستێت، ڕایدەگەیەنێت: «بەڕاستی خودا لەنێوتاندایە!»\n٢٦ ئەی خوشک و برایان، ئیتر چی بڵێین؟ کاتێک کۆدەبنەوە هەر یەکێک زەبوورێکی هەیە، یان فێرکردنێک یان ئاشکراکردنێک یان زمانێک یان لێکدانەوەیەک. با هەموو شتێک بۆ بنیادنان بێت. ٢٧ ئەگەر کەسانێک بە زمانێک بدوێن، با دوو یان ئەوپەڕی سێ کەس بێت و لەدوای یەک بدوێن، یەکێکیش لێکی بداتەوە. ٢٨ بەڵام ئەگەر لێکدەرەوە نەبوو، با لە کڵێسا بێدەنگ بێت، بۆ خۆی و بۆ خودا بدوێت.\n٢٩ با دوو یان سێ پێغەمبەر بدوێن، ئەوانی دیکەش وتەکانیان هەڵبسەنگێنن. ٣٠ بەڵام ئەگەر ئاشکراکردنێک بۆ یەکێک لە دانیشتووان هات، با یەکەمیان بێدەنگ بێت، ٣١ چونکە هەمووتان دەتوانن یەک بە یەک پەیامی خودا ڕابگەیەنن، تاکو هەموو فێربن و هانبدرێن. ٣٢ ڕۆحی پێغەمبەران بۆ پێغەمبەران ملکەچە، ٣٣ چونکە خودا خودای شێواندن نییە، بەڵکو خودای ئاشتییە.\nهەروەک لە هەموو کڵێساکانی گەلی پیرۆزی خودا، ٣٤ با ژنان لە کڵێساکاندا بێدەنگ بن، چونکە ڕێیان پێنەدراوە بدوێن، بەڵکو وەک تەوراتیش دەفەرموێ با ملکەچ بن. ٣٥ بەڵام ئەگەر ویستیان شتێک فێربن، لە ماڵەوە لە مێردەکانیان بپرسن، چونکە شورەییە بۆ ژن لە کڵێسادا بدوێت.*\n٣٦ ئایا پەیامی خودا لە ئێوەوە سەرچاوەی گرتووە، یان تەنها بۆ ئێوە هاتووە؟ ٣٧ ئەگەر یەکێک خۆی بە پێغەمبەر یان کەسێکی ڕۆحانی بزانێت، با باش بزانێت ئەوەی بۆتان دەنووسم ڕاسپاردەی مەسیحی باڵادەستە. ٣٨ بەڵام ئەگەر یەکێک پشتگوێی خست، با هەر پشتگوێ بخرێت. ٣٩ کەواتە برایانم، تامەزرۆی ڕاگەیاندنی پەیامی خودا بن و ڕێگری مەکەن لە دوان بە زمانەکان. ٤٠ بەڵام با هەموو شتێک بە دروستی و ڕێک بێت.


كاتی له‌ناوبردنی داگیركه‌ریی و خیانه‌ته – کوردی – RojNews.News\n28/04/2022 - 10:45:34 am\nهێرشه داگیركه‌رییه‌كانی ده‌وڵه‌تی تورك ماوه‌ی پێنج ساڵه بێ پسانه‌وه به‌رده‌وامن، هه‌موو ئه‌و هێرشانه‌ی بێ ئاگاداریی و پشتیوانی په‌ده‌كه، نه‌یكردووه و ناشتوانێ بیكات. له‌هه‌ر ده‌ستپێكردنی هێرشێكیش ئه‌ردۆغان بانگی یه‌كێك له بنه‌ماڵه‌ی بارزانی ده‌كات و پێكه‌وه ده‌ست به هێرشه‌كانیان ده‌كه‌ن. دواین دیداری مه‌سرور و ئه‌ردۆغانمان بینی، ئه‌وانی تریش به‌هه‌مان شێوه ئاماده‌كاریان بۆ ده‌كرێت.\nده‌وڵه‌تی تورك نوێنه‌رایه‌تی ناتۆ ده‌كات له رۆژهه‌ڵاتی ناوه‌ڕاست، بۆیه‌ش بۆەته به‌هێزترین داگیركه‌ر له سه‌ر كوردستان، ئه‌وه‌ش ناشاردرێته‌وه ئه‌گه‌ر ناتۆ پشتیوانی ماددی و مه‌عنه‌وی نه‌كات ده‌مێك ساڵ بوو ده‌وڵه‌تی تورك له‌به‌رمبه‌ر شۆڕشی كوردستاندا هه‌ره‌سی هێنابوو. بۆیه ئه‌و هێرشانه‌ی ئێستاشی به‌هه‌مانشێوەن، ناتۆ وه‌ك هه‌ژموونگه‌رای مۆدێرنیته‌ی سه‌رمایه‌داری و به‌هاوبه‌شی له‌گه‌ڵ خیانه‌تی ناوخۆی ده‌یانه‌وێت گه‌لی كورد و كوردستان بگه‌ڕێنه‌وه بۆ به‌رله شه‌ڕی جیهانی یه‌كه‌م.\nئه‌و شه‌ڕه‌ی له ١٧ی نیسانه‌وه له زاپ و ئاڤه‌شین و مه‌تینان ده‌ستی پێكردووه، ئه‌ویش خۆتاقیكردنه‌وه‌یه‌كی تری داگیركه‌ری و خیانه‌تكارانه. ده‌وڵه‌تی تورك له هێرشه‌كانی ٢٠٠٨ كاتێك ئه‌مریكا و په‌ده‌كه پشتیوانیان نه‌كرد، له‌ماوه‌ی كه‌متر له حه‌فته‌یه‌ك به تێكشكاوی گه‌ڕاوه ئه‌نقه‌ره، هه‌مان ئه‌و شوێنه‌ی كه سوپاكه‌یان له ٢٠٠٨ تێكشكا ئێستا جارێكیتر خۆیانی لێ تاقی ده‌كه‌نه‌وه. هه‌ڵبه‌ت باجی ئه‌مجاره‌یان زیاتر نەبێ كه‌متر نییه.\nگه‌لی كورد بۆی ئاشكرا بووه، كه ده‌وڵه‌تی داگیركه‌ری تورك، رێگری سه‌ره‌كیه له‌به‌رده‌م گه‌یشتن به ئازادی گه‌لی كورد. ئه‌وه‌ش یه‌كلابۆته‌وه كه هێڵی خیانه‌ت له‌كه‌سایه‌تی په‌ده‌كه، تاكه پشتیوان و دارده‌ست و به‌كرێگیراوی داگیركه‌ریه له كوردستان. بێگومان په‌ده‌كه ده‌ستكه‌وت و ده‌رفه‌ت و سه‌رمایه‌ی باشووری كوردستانی به سه‌رخان و ژێرخانه‌وه پێشكه‌شی داگیركه‌ری كردووه. نمونه‌ی روون، پێشكه‌شكردنی نه‌وت بۆ په‌نجا ساڵ، ئێستاش له هه‌وڵدایه بۆ ئه‌وه‌ی غازه‌كه‌شی پێشكه‌ش بكات. له ماوه‌ی هه‌شتا ساڵی ته‌مه‌نی په‌ده‌كه به‌تایبه‌تیش له‌دوای ١٩٦١ به‌یارمه‌تی هێزی داگیركه‌ران بۆته رێگر بۆ ئه‌وه‌ی له كوردستان شۆڕش ئه‌نجامنه‌درێت.\nجیاواز له‌هه‌موو هێرش و په‌لاماره‌كانیتری دوژمن، ئه‌مڕۆ گه‌لی كوردستان له‌ناوه‌وه ده‌ره‌وه‌ی وڵات یه‌ك دروشمی هه‌یه ئه‌ویش؛ بمرێ داگیركه‌ری و بمرێ خیانه‌ت. بێگومان دروشمه‌كه زۆر راسته، به‌ڵام به‌ته‌نها به دروشمی بمری داگیركه‌ری و خیانه‌ت كۆتایی به‌و هێرش و په‌لامارانه‌ی دوژمن و به‌كرێگیراوانی نایه‌ت، به‌ڵكو پێویست به زیاتر روونبوون و به‌شدار بوونی زیاتر هه‌یه.\nله‌كوردستان ده‌وڵه‌تی داگیركه‌ری تورك وه‌ك دوژمنی سه‌ره‌كی كوردان ده‌ستی به‌شه‌ڕ كردووه، په‌ده‌كه‌ش وه‌ك هێزێكی خائین و به‌كرێگیراو و نۆكه‌ر هاوسه‌نگه‌ر و پشتیوان و خزمه‌تكاری بۆ ده‌كات. به‌واتایه‌كیتر داگیركه‌ر و خیانه‌تكار له‌به‌رامبه‌ر گه‌لی كورد له هێرشی له‌ناوبردنن، بۆیه گه‌لی كورد ته‌نها به دروشمی، نا بۆ داگیركه‌ری و خیانه‌ت ناتوانێ كۆتای به داگیركه‌ری به‌هێنرێ، به‌ڵكو پێویسته به سه‌ر و ماڵ شانبه‌شانی گه‌ریلای ئازادی كوردستان له سه‌نگه‌ردابێ. گه‌ریلا له‌ماوه‌ی پێنج ساڵی رابردوو ئاستێكی له‌شه‌ڕ نیشانداوه كه جیهانی سه‌رسام كردووه، ئه‌و رۆحه فیدائی و گیانبه‌خشه وایكردووه هه‌موو ته‌كنیك و ته‌كنه‌لۆژیای سه‌ده‌ی بیست و یه‌ك پووچه‌ڵ بكاته‌وه، هه‌مانكات هێرشكانی داگیركه‌ر و خیانه‌تكارانیش بێ كاریگه‌ر بكات.\nئه‌وه‌ی له هه‌رێمی بادینان ده‌گوزه‌رێت ته‌نها شه‌ڕ نییه، به‌ڵكو جه‌نگێكی مه‌زنه. چۆن ده‌كرێ هه‌موو كوردێكی وڵاتپارێز و مرۆڤێكی خاوه‌ن شه‌ره‌ف و كه‌رامه‌ت شوێنی خۆی له‌و جه‌نگه‌دا بگرێت كه گه‌ریلای ئازادی كوردستان پێشه‌نگایه‌تی ده‌كات. چۆن گه‌ریلا به‌ته‌نها به‌جێ ناهێڵدرێت و به‌رخودانی گه‌ریلا بگاته سه‌ركه‌وتن، واتا گه‌ریلا ته‌نها بۆ مانه‌وه‌ی شه‌ڕ ناكات، به‌ڵكو له‌پێناو ئه‌وه‌ی گه‌لی كوردستان بگات به‌ئازادی شه‌ڕ ده‌كات.\nگه‌نجانی كوردستان له كچان و كوڕان ده‌بێ خۆیان به‌گه‌ێنه سه‌نگه‌ره‌كانی گه‌ریلا و چه‌كی شه‌ره‌ف بخه‌نه شانیان. رۆشنبیران ده‌كرێ گوتار و قه‌ڵه‌مه‌كانیان له‌خزمه‌ت سه‌ركه‌وتنی گه‌ریلا و تێكشكاندنی شه‌ڕی تایبه‌تی داگیركه‌ر و خیانه‌تكاران بێ كه له رێگای راگه‌یاندنه سواواوه‌كانیان به‌رده‌وام ژه‌هر به‌ناو كۆمه‌ڵگه‌دا بڵاو ده‌كه‌نه‌وه. مامۆستایانی ئاینی له مه‌زگه‌وت و كڵێساكان ده‌بێ خۆیان نه‌خه‌نه به‌رنه‌فره‌تی خواو پیرۆزیه‌كانی مرۆڤایه‌تی، بۆیه له دژی باتڵ و خیانه‌ت و داگیركه‌ری، پێویسته لایه‌نگری حه‌قانیه‌تی گه‌ریلا و شۆڕشی ئازادی كوردستان بن و ئه‌و فتواو بێڕێزیه‌یی كه ئه‌ردۆغان و مه‌سرور له‌مانگی ره‌مه‌زان دایان و شه‌ڕیان هه‌ڵگیرساند و كوشتن و ماڵوێرانیان دروست كرد، ده‌بێ به‌بێترس و دوودڵی رووبه‌ڕووی ببنه‌وه.\nكوردانی ده‌ره‌وه‌ی وڵات له‌گه‌ڵ دۆستانیان له‌گه‌ڵ ئه‌وه‌ی به‌درێژای ساڵ له‌سه‌ر شه‌قامه‌كانن، به‌ڵام دواین ناڕه‌زایه‌تی و خۆپیشاندانی له‌نده‌ن باشترین په‌یامیان دا، به‌ڵام ناكرێ ته‌نها له‌وێ بووه‌ستن، به‌ڵكو پێویسته به‌خۆڕێكخستن كردن و خۆفره‌وان كردن هیچ ده‌رفه‌تێكیان بۆ نه‌هێڵدرێ، ئیدی ناكرێ و نابێ جارێكیتر ئه‌كه‌په و په‌ده‌كه له هه‌ڵبژاردنه‌كان ده‌نگێك له ئه‌وروپا به‌هێنن، هه‌مانكات پێویسته سه‌رجه‌م تواناكان بكرێنه یه‌ك له‌پێناو ده‌رخستنی په‌كه‌كه له لیستی زۆرداران. تا په‌كه‌كه له لیستی ره‌شی مۆدێرنیته‌ی سه‌رمایه‌داریدابێ، به‌ناوی لیستی تیرۆر، ئه‌وا ناتوانرێ داگیركه‌ریه‌كانی تورك و خیانه‌ته‌كانی په‌ده‌كه به‌یه‌كجاری تێكبشكێنرێن.\nبۆیه ئه‌گه‌ر به‌گشتی ئه‌و هێزو توانا و ماته وزه‌یه‌یی هه‌یه به‌ڕێكخستنی بكه‌ین و وه‌ك ئاگر به‌ڕووی داگیركه‌ر و خیانه‌تكاران هه‌ڵشاخێین، ئه‌وا له‌ناوبردنی داگیركه‌ری و خیانه‌تكاران نزیكه. \nمالکی: لەوە تێبگەن تورکیا دادپەروەریی بۆ کورد بەدیناهێنێت\nیەنەكە بەڵگەی سزادانی سلێمانی ئاشكرا دەكات


ڕاپۆرتێك لەسەر وڵاتی گوڵ\nهۆڵەندا بەدڵی كەرتی كشتوكاڵی گوڵ دادەنرێت لە هەموو جیهاندا، كۆمەڵێك كۆمپانیای گەورە تێدایە، كە بە شێوازی تۆڕی جۆراو جۆرو ئاڵۆز و بە كوالێتی بەرز كاردەكەن.\nئەم كۆمپانیانە چەند بەشێك پێك دێنن، كە بریتین لە كۆمپانیای بەتوربە كردن‌و كۆمپانیای ناشتنی گوڵ و كۆمپانیای فرۆشتن و هەناردە دەرەوەەی گوڵ .\nهەروەها تۆڕەكانیش چەند بەشێك پێك دێنن، كە بریتین لە تۆڕی جوتیاران‌و تۆڕی مەزاد كردنی گوڵ و تۆڕی پێشكەش كردنی خزمەت گوزاری .\nگەورەترین كۆمپانیای گوڵ‌و رووەكەكان لە وڵاتی هۆڵەندایە ، كە ژمارەی كارگوزار تێیدا 4100 كارمەندە ، ساڵانە نزیكەی 4 ملیار یۆرۆ داهاتییەتی ، رۆژانە نزیكەی 34.5 ملیون گوڵ و 2.3 رووەك دەفرۆشێت .\nهەروەها ساڵانە نزیكەی 4.32 ملیار گوڵی تولیب بەرهەم دەەێنێت 53%، كە دەكاتە 2.3 ملیاری ئەم تولیبانە گەشە دەكات بۆ ئەوەی ببێت بەگوڵ‌و نزیكەی 1.3 ملیاری دەفرۆشرێت واتا 57% لە ناوخۆی هۆڵندا وئەوەی تری دەنرێتە دەرەوەی هۆڵندا .\nشارەی ئەڵسمیر یەكێكە لەو شارانەی هۆڵەندا، كە گەورەترین بازاری گوڵ فرۆشتنی تێدایە لە هەموو جیهاندا.\nباخجەی كیوكینهۆف (Keukenhof ) ، كە بە باخچەی ئۆرپا ناسراوە بە گەورترین وجوانترین باخچە دادەنرێت لەهەموو جیهاندا، دەكەوێتە نزیك شاری ئەمستردامی پایتەختی هۆڵندا، ساڵانە نزیكەی 7 ملیون گوڵی تێدا دەنێژرێت ، هەموو ساڵێك لەكۆتایی مانگی سێ دا تا ناوەڕاستی مان پێنج دەرگاكانی بەڕووی گەشتیاراندا دەكاتەوە .\nهەروەها ساڵانە لە مانی سێپتەمبەردا ڤیستیڤاڵی كەشتی گوڵ لەچەند شارێكی هۆڵەندا بەڕێوە دەچێت، كە گەورەترینیان لەشاری زۆندرت (Zundert) ە ، تێیدا چەندەها پەیكەری جۆراوجۆر، كە لە گوڵ دروست كراون نمایش دەكرێت .


ئه‌ردۆغان و زاواكه‌ی له گه‌نده‌ڵییه‌كی نێوده‌وڵه‌تی تێوه‌گلاون\nماڵپه‌ری پۆله‌تیك 2021.02.13 02:15 PM\n939 جار خوێندراوەتەوە\nبۆ شاردنەوەی هەموو ئەو پارە سپیکردنەوە و خۆدەوڵەمەندکردن و فراوانخوازییانەی کە لە ناوخۆی وڵاتەکەی ئەنجامی دەدا ئاردۆگان پێویستی بە شەڕە. شەڕێک کە تێییدا بە تورکەکان بڵێت ئەوە دوژمن لە ده‌رگایە و گەر منتان نەبێت پەکەکە بە ڕۆژی ڕوناک دێتە نێو شارەکانتان حوکمتان دەکات.\nئەم شێوازە لە جوڵانەوە لە ڕابردوودا خزمەتی زۆری بە ئەجێندای ئاردۆگان و ماڵباتەکەی کردووە و تا دێت خۆیانی پێ دەوڵەمەندتر و خەڵکەکەشی هەژارتر دەکات.\nبەهۆی نەبوونی بۆچوونی ئازاد و ئۆپۆزسیۆنێکی بەهێز لەو وڵاتەدا و زیندانییکردنی هەموو دەنگێکی ئازاد هاوشێوەی ساڵانی هەشتای عێراقی سەددام و بەعسیزمی سەددامیی، ئەمڕۆ هەموو خوێنێک خزمەت بە سوڕاندنی دەگرمانی ئاشەکەی ئاردۆگان و کوڕ و زاوا ملیاردێرەکانی دەکات.\nلە چەند ڕۆژی ڕابردوودا ئانۆنیمۆس لە پێگەی تویتەر چەند بەڵگەیەکی مەترسیداری لەسەر سپیکردنەوەی پارەی بەشێک لە بانکەکانی تورکیا بڵاو کردەوە.\nئانۆنیمۆس ڕێکخراوێکی نهێنیی سیاسیی کۆمەڵێک هاککەرزی جیهانیییە، وەک مڵۆزم بە شوێن ئەو سیاسیی و سەرمایەدارە گەندەڵانەوەیە کە پارەی گەلەکانیان بە شێوەی نایاسایی لە دورگەکانی پاناما و چەند بانکێک لە جیهاندا سپی دەکەنەوە.\nئەم ڕێکخراوە ئەکاونتێکیان لە تۆڕی تویتەر هەیە و بە نزیکەیی خاوەی ۷ ملیۆن فۆڵۆوەرزن. تویتەکانی ئەنۆنیمۆس ڕۆژانە لانی کەم دەگەنە سەروو سەد ملیۆن خوێنەر لە جیهاندا.\nبەگوێرەی لێکۆڵینەوەی سەنتەری سی ئێن ئێن ئینتەرنەیشناڵ ئانونیمۆس باشترین خەلیفەی ویکی لیکسە بۆ هەڵدانەوەی سکانداڵی سەرکردە سیاسیی و سەربازییەکانی جیهان.\nلە چەند ڕۆژی ڕابردوودا ئانۆنیمۆس چەند بەڵگەیەکی لەسەر سپیکردنەوەی ۱٤ ملیارد یۆرۆ "۱۷ ملیار دۆلار" بڵاوکردەوە کە بەرات ئاڵبایراکی زاوای ئاردۆگان و یغیت بوڵوتی گەورە ڕاوێژکاری ئابووریی ئاردۆگان لە ڕێگەی بانکی زەراعەتی تورکیی و دۆیچە بانکی ئەڵمانییدا ئەنجامیدابوو.\nسپیکردنەوەکە لە ڕێگەی بانکی غازی عوسمان پاشای لقی ئیستانبوڵی زەراعەت بانک و لقی فرانکفۆرتی دۆیچە بانکدا ئەنجامدرابوو. شارەزایانی ئابووری بانکیی لە ئەڵمانیا بەڵگەکەی ئانۆنیمۆس بە بەڵگەیەکی ڕاستەقینە و ناساختە وەسف دەکەن.\nپێشتر ئەم گروپە هاککەرزە تویتێکی بە زمانی تورکی بۆ ئاردۆگان کردبوو و تێیدا نوسیبووی " سەرۆک باسی ئەو سەدان ملیار دۆلارانەمان بۆ ناکەی کە خۆت و بەراتی زاوات و یغیت بوڵوت لە ڕێگە بانکەکانی زەراعەت و دۆیچە و HSBC ییەوە ترانسفێرت کردبوون؟" لە پاش ئەو تویتەی ئانۆنیمۆس بەرات ئاڵبایراک دەستی لە پۆستی وەزیری گەنجینەی تورکیا کێشایەوە.\nلە تویتێکی دیکەدا ئانۆنیمۆس بە بەڵگەوە باس لە ۳٥۰ ملیار دۆلار دەکات کە ئاردۆگان لە ساڵی ۲۰۰۲ ەوە لەڕێگەی هەشت بانکی جیاوازەوە ترانسفێری کردوون و سپی کردوونەتەوە.\nپێشتر ئاردۆگان لە میتینگێکدا وتبووی خەڵک کە دەڵێن هەژارین دەزانن فیشەکێک بە چەند یۆرۆیە ؟ ڕۆژنامەنووسانی تورکیا ئەم قسەیەی ئاردۆگان دەبەستنەوە بە شەڕەکەی ئەم دواییەی چیای گارەوە و پێیانوایە سازاندنی شەڕ تەنها و تەنها بۆ دیزەبەدەرخۆنەکردن و سپیکردنەوەی ئەو پارانەیە کە ئاردۆگان لە ماوەی ڕابردوودا بە ناشەرعیی داخڵی تورکیای کردوون لە ڕێگەی فرۆشتنی نەوتی باکوری سوریای ژێر دەسەڵاتی داعش، مۆزەخانەکانی موسڵ و نەوتی هەرێمی کوردستانەوە دەستی کەوتوون.\nبەگوێرەی ڕاگەیاندنەکانی سەرۆکایەتی ئەرکانی سوپای تورکیا پێدەێت لە دوای نەورۆزەوە تورکیا لە چەن قۆڵێکەوە هێرشی فراوان بکاتە سەر دهۆک و تا نزیک هەولێر پێشڕەوی بکات.\nزیاد بوونی جووڵەکانی داعش کە زیاتر لە تەوقیتکراو دەچێت بۆ سەر کەرکوک پێدەچێت وا بکات بە بیانووی پاراستنی تورکمانەکان لە کەرکوک هێزیش ڕەوانەی کەرکوک بکات و بە شێنەیی هەرێمی کوردستان بە دەردەکەی عه‌فرین ببات.\nئیسلامی سیاسیی و کوردایەتی شاگرد و نەوتخۆر لە گوێی گادا نووستوون، عەواتیفیان کوێری کردوون نازانن مێژوو لە سەروبەندی هەڵدانەوەی ماسکی گەورەترین مونافیقی خۆیدایە.\nد.ڕێبین ئه‌حمه‌د ڕه‌شید\nد.کۆلویل پسپۆڕی پزیشکی نوێنەری هه‌یئەی بەریتانی لە به‌غداد، یەکەم کەس بوو کە پێشنیاری دروستکردنی كه‌ره‌نتینه‌ی کرد لە ناوجەرگەی شارەکانی باشوری ئێران\nئوردن.. كوده‌تا و هەڵگەڕانەوە لە ناو خانه‌واده‌ى شاهانه\nتێپه‌ڕاندنی بودجه.. سه‌در و خێراكردنی گۆڕانكاریه سیاسییه‌كان\nمحەمەد شەریف فاروقی.. ئه‌و ئه‌فسه‌ره فێڵبازه‌ی سایكس ـ پیكۆی دروستكرد\nشه‌ڕی سی ئای ئەی لە کوردستان\nئیمارات.. وڵاتێكی بچوك و هه‌ژموونێكی گه‌وره له ناوچه‌كه‌دا\nتورکیا.. لە ئەزموونی دریدنۆتەوە بۆ ئێس 400


بکوژان ئازدن، خۆپێشاندەران ڕاپیچی زیندان دەکرێن!!\nلە هەموو ئەو شارانەی کە خۆپێشاندانیان تێدا ئەنجام دراوە سەدان لاو ڕاپێچی زیندان کراون بە تۆمەتی بەرد هاوێشتن بەڵام یەک کەس نەگیروە لەوانەی تەقەیان لە خەڵک کردوە و لاوانیان لە خوێندا نوقم کردوە. تا ئێستا بەشیکی زۆر لەوانەی گیراون رەوانەی زیندان کراون بەرنەدروان و خەریکی فایل دروست کردنن بۆیان.\nبەڵام ئەوانەی شڤان زەنگەنەیان ڕفاند کەس نازانێ کێن، ڕۆژانە دەیان کەس چاو ترسێن دەکرێن، بۆ کۆتایی هێنان بە مانگرتن خەریکی پیلان گێڕین، کەناڵەکانی ڕاگەیاندن دادەخرین. سەرکوت ئەبەنە سەرەوە ، ئەوەیان لەیاد نیە هەموو شتێ لە باریکیدا دەبچڕی زۆڵم نەبی!\nبەڵام بەبەرچاوی هەموو خەڵکەوە گولە بارانی خۆپێشاندەران کرا ، هێشتا کەسێک نەگیروە لەوانەی کە بوونە هۆی کوشتنی خۆپێشاندەران و تەقەیان لەخەڵک کرد. تا ئێستا بکوژانی ١٧ شوبات و ڕۆژانی دوای هەر ئازادن.\nبەڵام دەسەڵاتداران هێشتا لەوە نەگەیشتون بەم کارانەیان ڕق و بێزاری خەڵک زیاتر دەکەن، شەپۆڵی ناڕەزایەتیەکان تا دێت پەڕە دەسێنی وهەنگاو بەرەو ئەوە دەنێت تەخت و تاراجیان تێک بدات.\nحزبی کۆمۆنستی کڕێکاری چەپی عێراق بە توندی گرتن و ڕاوەد وو نانی خۆپێشاندەران مەحکوم دەکات، ڕایدەگەینێت ئەوەی دەبێ بگیری ئەوانەن کە تەقەیان لە خەڵک کردوە و ئەوانەن کە گەندەڵن و سەروەت سامانی کۆمەڵگەیان داگیر کردوە دزیوە و ئەوانەن کە پاڵیان ناوە بە لاونەوە ئەم وڵاتە بە جی بێڵن. ئەوانەی کە کاوە گەرمیانی و سۆرانی مامەحەمە و سەردەشت عوسمانیان کوشت.\nخەڵکی ئازادی خوازی کوردستان ، لاوانی تێکۆشەر!!\nشەقامەکان چۆڵ مەکەن، هەموو سەکۆکان بکەنە تریبیونی خۆپێشاندان و دەربڕێنی ناڕەزایەتیەکانتان، شیوەی خەباتکارانەی ڕێکخراو ئاگاهانە هەڵبژێرن بەهانە مەدەنە دەستی هێزە دەسەڵتدارەکان هێڕش بکەنە سەرتان. لەهەموو شوێنەکان ڕێکخراوە دروست بکات کۆبوونەوەی گشتی بەرپا بکەن نوێنەران هەڵبژێرن و شوراکان دروست بکەن. دەسەڵاتداران لەوە لەرزۆک ترن بە سەرکوت بەر بە نارەزایەتیەکانی خەڵک بگرن!\nسەرکەوتو بێت خەباتی جەماوەری کوردستان\nبۆ پێشەوە بەرەو دامەزراندنی حکومەتێکی سکیولار نە قەومی نە دینی!!\nحزبی کۆمۆنستی کڕێکاری چەپی عێراق


به‌شار ئه‌لئه‌سه‌د ده‌رده‌که‌وێته‌وه\nله ده‌رکه‌وتنێکی ده‌گمه‌ندا، به‌شار ئه‌لئه‌سه‌د سه‌رۆکی سوریا ئه‌مڕۆ چوارشه‌ممه سه‌ردانی ئاواره‌کانی وڵاته‌که‌یی کردووه له ده‌وروبه‌ری دیمه‌شق و هه‌ر له‌و سه‌ردانه‌دا سه‌رۆکی سوریا په‌یمانی داوه له شه‌ڕکردنی وه‌ک ده‌ڵێت ئه‌و چه‌کدارانه‌ی بوونه‌ته مایه‌ی ناچارکردنی خه‌ڵک ماڵه‌کانیان جێبهێڵن به‌رده‌وام ده‌بێت وه‌ک له ڕاپۆرتی ته‌له‌فزیۆنی وڵاته‌که‌دا باسکراوه.\nئه‌م سه‌ردانه‌ی به‌شار ئه‌لئه‌سه‌د بۆ ئوردوگای ئاواره‌کان له عه‌درا هاوکاته له‌گه‌ڵ به‌ره‌وپێشچوونی هێزه سه‌ربازیه‌کانی سوریادا له‌و ناوچانه‌ی ده‌وروبه‌ری پایته‌ختی وڵاته‌که‌دا که سه‌رهه‌ڵداوانی سوریا پێشتر کۆنترۆڵیان کردبوو.\nسه‌ردانه‌که‌ی سه‌رۆکی سوریا پێش نزیکه‌ی 4 مانگه له کۆتاییهاتنی فه‌رمیانه‌ی گه‌ڕی 7 ساڵه‌ی سه‌رۆکایه‌تیه‌که‌ی.\nکاربه‌ده‌ستانی سوریا ده‌ڵێن هه‌ڵبژاردنی سه‌رۆکایه‌تی وڵاته‌که‌یان له کاتی خۆیدا ده‌کرێت به‌پێی ده‌ستوری سوریا.\nبه‌شار ئه‌لئه‌سه‌د ئاماژه‌ی داوه به‌وه‌ی جارێکی تریش خۆی کاندید ده‌کاته‌وه بۆ پۆستی سه‌رۆکایه‌تی، به‌ڵام ئه‌و هه‌واڵه هێشتا پشتڕاست نه‌کراوه‌ته‌وه.\nده‌بێت هه‌ڵبژاردن له ماوه‌ی 60 بۆ 90 ڕۆژ له کۆتایی گه‌ڕی سه‌رۆکایه‌تی بکرێت که ڕۆژی 17 مانگی 7 کۆتایی به گه‌ڕی سه‌رۆکایه‌تیه‌که‌ی به‌شار ئه‌لئه‌سه‌د دێت.\nسه‌ردانه‌که‌ی ئه‌مڕۆی به‌شار ئه‌لئه‌سه‌د یه‌که‌م ده‌رکه‌وتنی ئاشکرایه‌تی له‌وه‌تای مانگی هه‌شته‌وه.\nبه‌شار ئه‌لئه‌سه‌د ده‌ڵێت سوریا به‌رده‌وام ده‌بێت له شه‌ڕی دژی تێرۆریزم و تێرۆریستاندا که خه‌ڵکیان ئاواره کردووه و تاوانی ناشرینیان دژ به خه‌ڵک ئه‌نجام داوه.\nحکومه‌تی سوریا سه‌رهه‌ڵداوانی وڵاته‌که به تێرۆریست ناودێر ده‌کات.


خولی پلە یەکی ئیتاڵیا - میلان vs یوڤێنتوس - Soccer - Yariga - Results, fixtures, tables and statistics\nئاتڵانتا vs. ئینتەر میلان ڕۆما vs. سامپدۆریا ئێمپۆلی vs. ئودینێزی کیێڤۆ vs. بۆڵۆنیا ساسولۆ vs. لازیۆ میلان vs. یوڤێنتوس ئودینێزی vs. ڕۆما یوڤێنتوس vs. ڕیاڵ سپاڵ ئینتەر میلان vs. فرۆسینۆن پارما vs. ساسولۆ\nمیلان vs یوڤێنتوس 0-2\n8' ماریۆ ماندزوکیچ (G) (دروستکرا لە لایەن: ئەلێکس ساندرۆ)\n81' کریستیانۆ رۆناڵدۆ (G)\n'74 بۆ س. خدێرا\n'74 بۆ D. Laxalt\n'74 بۆ ف. بۆرینی\n'62 بۆ Samu Castillejo\n'74 بۆ میرالیم پیانیچ\n'74 بۆ ئیگنازیۆ ئاباتی\n'74 بۆ H. Çalhanoğlu\n9 گ. هیگواین 41' 83' 83'\n14 T. Bakayoko 61'\n4 مەهدی بن عەتیە 34'\n7 کریستیانۆ رۆناڵدۆ 81'\n17 ماریۆ ماندزوکیچ 8'\n11 ف. بۆرینی بۆ ئیگنازیۆ ئاباتی 74' 87'\n63 P. Cutrone بۆ Samu Castillejo 62'\n93 D. Laxalt بۆ H. Çalhanoğlu 74'\n6 س. خدێرا بۆ میرالیم پیانیچ 74'\n26/05/19 SEA ڕیاڵ سپاڵ - میلان زانیاری زیاتر لەسەر ئەم یارییە\n12 پارما 37 -19 41


ڕاگەیاندراوی ناوەندی ژنانی كوردستانی ڕۆژهەڵات بە بۆنەی دۆخی کارەساتبار لە ئەفغانستان و هەلوومەرجی نەخوازراوی ژنان لەو وەڵاتە - کۆمەڵەی زەحمەتکێشانی کوردستان\nدەسپێک ئاسۆی ژنی كورد ڕاگەیاندراوی ناوەندی ژنانی كوردستانی ڕۆژهەڵات بە بۆنەی دۆخی کارەساتبار لە ئەفغانستان و...\nڕاگەیاندراوی ناوەندی ژنانی كوردستانی ڕۆژهەڵات بە بۆنەی دۆخی کارەساتبار لە ئەفغانستان و هەلوومەرجی نەخوازراوی ژنان لەو وەڵاتە\nلەم ڕۆژانەدا بە ملیۆنان مرۆڤ لە سەرتاسەری جیهان شاهیدی ڕووداوگەلێكی كارەستابارن كە بەسەر خەڵكی ئەفغانستان، بە تایبەتی بەسەر ژنان و كچانی ئەو وڵاتەدا دێت.\nلە چەند ڕۆژی ڕابردوودا بزوتنەوەی تاڵیبان كۆنتڕۆڵی زۆربەی ناوچەكانی ئەفغانستانی بە دەستەوە گرت و سەرۆك كۆماری ئەفغانستان بەپەلە وڵاتی بۆ بزوتنەوەی توندڕەوی تاڵیبان جێهێشت.\nبە گرتنی هەر شار‌و شارۆچكەیەك ئەم گروپە توندڕەوە ئیسلامییە دەستیان كردوە بە كوشتن و ئازاردانی خەڵک، بە تایبەت كچان و ژنان.\nبە پێی زانیارییەكان چەكدارانی تاڵیبان منداڵانی كچ دەڕفێنن و لە خۆیانی مارە دەکەن وماڵ بەماڵ بۆ نیکاح دەگەڕێن.\nژمارەیەک لە ژنان و كچانی ئەفغانی لەسەر پۆشاک و جلوبەرگ یان چاویان دەرهێنراوە یان كوژراون. ئەشكەنجە و ئازاری ژنان و كچانی خوێندەوار لەوانە نوسەران، دەرهێنەران و شاعیران‌و… ڕۆژانە لە هەر سوچێكی وڵاتی ئەفغانستان زۆر ئاسایی بە بەرچاوی كۆمەڵگای نێودەوڵەتییەوە ڕوبەڕوی شکەنجەو کوشتن دەبنەوە و لە ترسی گیانی خۆیان لە هەوڵی ڕاکردن و دوورکەوتنەوەن لە وڵاتەکەیان.\nدۆخی ژنان لە ڕۆژهەڵاتی ناوەڕاست كە بە هەبوونی هێزە توندڕەوە ئیسلامییەكان هەر لە ئێرانی ژێر دەسەڵاتی كۆماری ئیسلامی كە هاندەری سەرەكی توندڕەویی و تیرۆریزمی ئیسلامییە هەتا ئەفغانستان و عێراق و توركیە و پاكستان… ڕوو لە خراپیە.\nبە دەسەڵات گەیشتنی هێزەكانی تاڵیبان لە ئەفغانستان دوا نمونەی ئەو ستەم و ناحەقییانەیە كە ڕووبەڕووی ژنان دەبێتەوە.\nناوەندی ژنانی ڕۆژهەڵاتی كوردستان، سەرەڕای مەحكوم كردنی تاوانەكانی چەكدارانی تاڵیبان بەرامبەر بە خەڵكی ئەفغانستان و بە تایبەتی بەرامبەر بە ژنان و منداڵان، داوا لەسەرجەم رێكخراوە نێودەوڵەتییەكانی مافی مرۆڤ دەكات، بە هانای خەڵكی ئەفغانستانەوە بچن.\nئێمە پشتیوانی خۆمان لە مافی ڕەوای ژنانی ئەفغانستان، دەردەبڕین و بڕوامان بەوەیە كە بەهێزكردنی خەباتی ژنان و داخوازیی بۆ مافی یەكسانی ژن و پیاو، مەحكوم كردنی هەرچەشنە هەڵاواردنێك دژ بە ژنان، وەدیهێنەری كۆمەڵگایەكی ئازاد و یەكسانە.\nناوەندی ژنانی ڕۆژهەڵاتی كوردستان\n٢٥ی گەلاوێژی ١٤٠٠ – ١٦ی ئەگۆستی ٢٠٢١\nبابەتی پێشووبەشداری هاوڕێیانی کومیتەی بریتانیای کۆمەڵە لە خوپیشاندانیک بو پشتیوانی لە نارەزایتیەکانی ئەم دوایانەی خەڵکی ئێران و مەحکوومکردنی تێرۆری موسا باباخانی ئەندامی کومیتەی ناوەندی حیزبی دیمۆکراتی کوردستان


هۆکاری به‌رده‌وام بوونی ئازاری سه‌وڤانی ئه‌ژنۆ\n17/09/2019 1714 جار خوێنراوەتەوە\nبۆ پاش ده‌رزی ناو ئه‌ژنۆ نه‌خۆش چاک نابێته‌وه\nبه‌شی یه‌که‌م :\nنه‌خۆشی سه‌وه‌فان تا ئێستا چاره‌سه‌ری ته‌واوی نیه تا نه‌خۆشیه‌که بنه‌بڕ بکات ؛ به‌ڵام لێدانی ده‌رزی جیاواز ڕاسته‌وخۆ بۆ ناو جومگه‌ی ئه‌ژنۆ یه‌کێکه له‌و ڕێگانه‌ی به‌کار ده‌هێنرێت بۆ که‌مکردنه‌وه و نه‌هێشتنی ئازار و زیاتر کردنی جووڵه ؛ ئه‌گه‌ر له کاتی گونجاو و به شێوازی زانستی و له ڕێگه‌ی پزیشکی پسپۆڕه‌وه بکرێت و قۆناغی نه‌خۆشیه‌که به جوانی دیاری بکرێت ؛ ئه‌وا نه‌خۆشه‌که بۆ ماوه‌یه‌کی دیاریکراو سوودی زۆری لێ ده‌بێنێت ؛ به‌ڵام کۆمه‌ڵه هۆکارێکی گرنگ هه‌یه که‌وا ده‌کات که نه‌خۆش سوودی که‌م لێ وه‌ربگرێت یان دوای ماوه‌یه‌کی کورت وای لێ بێته‌وه.\n1-ئه‌م ده‌رزیانه بۆ قۆناغی یه‌که‌م و دووه‌م له نه‌خۆشیه‌که ده‌کرێت ؛ واته کاتێ نه‌خۆشیه‌که ساده‌یه یان مام ناونده ئه‌گه‌ر دواتر بکرێت ئه‌وا بێ سووده یان دوای ماوه‌یه‌کی که‌م نه‌خۆش وه‌ک خۆی لێ دێته‌وه یان خراپتر ده‌بێت.\n2-زۆربه‌ی جۆره تازه‌کانی ئه‌م ده‌رزیه پێویست ده‌کات چه‌ند کۆرسێک لێی بدرێت ؛ به یه‌ک یان دوو جار کاریگه‌ری که‌مه.\n3-به‌کارهێنانی ده‌رمانی وه‌ک پڕۆڤین و ڤۆڵتارین و ئیندۆسید پاش ده‌رزیه‌که ده‌بێته هۆی ڕێگه‌گرتن له سوودی هه‌ندێک جۆر ده‌رزی ناو جومگه وه‌ک پلازمای خوێن.\n4-پووکانه‌وه و بێهێزی ماسولکه‌کان له ئه‌نجامی نه‌جووڵان و نه‌ڕویشتن و ئه‌نجام نه‌دانی وه‌رزش.\n5-که‌می کانزا و ڤیتامینه‌کان : به تایبه‌ت که‌می ڤیتامین دی ، کۆمه‌ڵه‌ی ڤیتامین بی ، کالسێوم ، پۆتاسێوم ، مه‌گنسێوم.\n6-زۆری کێش و قه‌ڵه‌وی : دابه‌زاندی کێش و ڕێگری کردن له قه‌ڵه‌وی هه‌نگاوێکی زۆر سه‌ره‌کیه له چاره‌کردنی سه‌وه‌ڤان.\n7-زۆر به پێوه وه‌ستان ، سه‌رکه‌وتنی قادرمه.\n8-بوونی هۆکاری تر بۆ ئازاری ئه‌ژنۆ بێجگه له سه‌وه‌فان وه‌ک نه‌خۆشی شه‌کره ، دا الملوک ، ئینزلاق.\nکه‌ی ده‌رزی ناو ئه‌ژنۆ ده‌کرێت بۆ نه‌خۆشی سه‌وه‌فان :\n1- ئازاری به‌رده‌وام و زۆر : که به ده‌رمانی ئازارشکێن و عیلاج ته‌بیعی و وه‌رزش چاره‌سه‌ر نه‌کرێت.\n2- ڕێگه‌گرتن له جووڵه و ئه‌نجام دانی کاری ڕۆژانه.\n3- پێویسته قۆناغی یه‌که‌م و دووه‌م له نه‌خۆشیه‌که بێت ؛ له قوناغی سێه‌م و چواره‌م ته‌نها کاتێ به‌کاردێت که نه‌خۆشه‌که نه‌توانێت چاره‌سه‌ری تر وه‌ربگرێت یان نه‌یه‌وێت نه‌شته‌رگه‌ری بۆ بکرێت.\nدکتۆره هه ڤین کمال شاه محمد\nپسپۆڕی بێهۆشکاری و ئازارشکاندن\nسۆڵشایەر وەڵامی کلوپ دەداتەوە\nتره‌مپ: له‌گه‌ڵ كورده‌كان ناوچه‌ی نوێ له‌سوریا ده‌ستنیشانده‌كه‌ین\nسۆران.. لیژنه‌ی باڵای ئاماده‌كاری كۆنگره له‌گه‌ڵ ئۆرگانه‌كانی كۆمه‌ڵ كۆبووه‌وه\nرۆژنامه‌نووسان: ئه‌وه‌ی توركیا له رۆژئاوای كوردستان ئه‌نجامی ده‌دات جینۆسایده\nهه‌ڵه‌بجه.. كه‌مپینێك بۆ كۆكردنه‌وه‌ی هاوكاریی بۆ كوردانی ڕۆژئاوای كوردستان ڕاگه‌یاندرا\nهه‌ڵه‌بجه.. كۆبوونه‌وه‌كانی ئاماده‌كاری بۆ كۆنگره‌ی چواره‌می كۆمه‌ڵ كۆتاییان هات\nمەڵبەندی یەكی هەڵەبجەی كۆمەڵی ئیسلامی كۆبوونەوەی گشتی ئەنجامدا\nكه‌ركوك.. كۆمه‌ڵ و بزووتنه‌وه‌ی ئیسلامی جه‌خت له‌سه‌ر یه‌كهه‌ڵوێستی لایه‌نه كوردییه‌كان ده‌كه‌نه‌وه\nهه‌ڵوێستی كۆمه‌ڵی ئیسلامی له‌باره‌ی هێرشه‌كانی سه‌ر رۆژئاوای كوردستان\nخواردنی ته‌ندروست چییه؟ پێویسته ئه‌م زانیاریانه‌ت هه‌بێت\nنیشانه و مه‌ترسیه‌كانی دابه‌زینی په‌ستانی خوێن\nپزیشكێكی كورد، دایكان و باوكان له مه‌ترسیه‌كی ئه‌سپرینی منداڵان ئاگادار ده‌كاته‌وه\nچه‌ند ئامۆژگارییه‌کی گشتی بۆ ئه‌و که‌سانه‌ی ئازاری پشتیان له‌گه‌ڵ دایه\nگۆڕینی شێوازی ژیانی ڕۆژانه ده‌توانێت ڕێگربێت له نیوه‌ی حاڵه‌ته‌کانی شێرپه‌نجه\nنیشانەكانی نەخۆشی دڵ له منداڵ دا\nكرمی ڕیخۆڵه‌كان و گه‌ده نزیكه‌ی له‌سه‌دا ده‌ی دانیشتوانی جیهان پێوه‌ی ده‌ناڵێنن\nئازاری ئەژنۆ..چ کاتێک پێویستە بچمە لای پزیشک؟


زایینی: ١٩-١٠-٢٠١٧ - هەتاوی: ١٣٩٦/٠٧/٢٧ - ١٧:٣٨ تاران قه‌باره‌ی فۆنت:\nکوردستان میدیا: دایکی شەهیدێکی ڕێگای ڕزگاریی کوردستان لە شاری ورمێ ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی سێشەممە ڕێکەوتی ٢٥ی رەزبەری ١٣٩٦ی هەتاوی دایە "شاناز جدی" دایکی شەهید "کامیل گەلـلەبان" لە گوندی "نیچەڵان" سەر بە شاری ورمێ بە هۆی پیری و بەساڵاچوویی کۆچی دوایی کرد.\nدایە شاناز ئینسانێکی نیشتمانپەروەر وجێگای ڕێزی خەڵکی ناوچەکە بوو و تا هەر دەم شانازیی بە ڕێبازی کوڕە شەهیدەکەی دەکرد.\nتەرمی دایه شاناز لە نێو ئاپۆرای خەڵکی ناوچەکەدا بە خاک سپێردرا.\nشەهید "کامیل" مانگی گەلاوێژی ساڵی ١٣٦٣ی هەتاوی لە جاددەی سۆمابرادۆست کەوتە کەمینی هێزەکانی دوژمنی داگیرکەر و شەهید کرا.\nحیزبی دێمۆکراتی کوردستانی ئێران پرسە وسەرەخۆشی لەبنەماڵە، خزم وکەس و کاری ناوبراو دەکات و خۆی بە شەریکی خەمیان دەزانێت.


فەرماندەی هێزی قودسی سوپای پاسداران قاسم سوله‌یمانی، کە لە هێرشێکی ئاسمانیی ئەمریکادا کوژرا لە بەغدا لە 3 کانونی دووەم، لەنزیك شاری ئەلبوکەمالی سوریا لە 2017 دەبینرێت. [خاوەنی وێنە: پەیجی فەیسبوکی بانگەوازی سوریا]\nپسپۆڕانی کاروباری ئێران وتیان میلیشیاکانی سەر بە ئێران لە سوریا تووشی زەبرێکی دەروونی کوشندە بوون بە نەمانی فەرماندەی هێزی قودسی سوپای پاسدارانی شۆڕشی ئیسلامی ئێران (پاسداران) لیوا قاسم سوله‌یمانی.\nبە دیارونایان وت وەك سەرکردەی هێزی قودس، کە سەرپەرشتی ئۆپەراسیۆنە دەرەکیەکانی پاسدارانی دەکرد، سوله‌یمانی راستەوخۆ بەرپرس بوو لەم میلیشیانە و بێ سەرپەرشتی ئەو، نفوز و کاریگەرییان بەدڵنیاییەوە کەمدەکات.\nوتیان فاکتەری دەروونی بەشێكە لەم هاوکێشەیە، لەبەرئەوەی سوله‌یمانی لە میدیای ئێراندا دەمێکە ستایشی زیرەکی سیاسی و سەربازی دەکرێت -- بەڵام زۆر ئاسان لەنێوبرا.\nمەرگی سوله‌یمانی بەشێوەیەکی قورس کاریگەریی دەبێت بۆسەر ئۆپەراسیۆنه‌كانی میلیشیاکانی سەر بە ئێران لە سوریا.\nتوێژەرێكی کاروباری ئێران، فەتحی سەید وتی هەوڵەکانی ئامێری راگه‌یاندنی ئێران بۆ گەورەکردنی سوله‌یمانی و وێناکردنی وەك پاڵەوان ئاکامی پێچەوانەیان لێکەوتەوە.\nوتی مەرگی سوله‌یمانی بەشێوەیەکی بەرچاو کاریگەریی بۆسەر ورەی پیاوانی میلیشیاکانی سەر بە ئێران هەبووە لە سوریا، "لەبەرئەوەی گەر ئەو پیاوەی لە لوتكه‌ی رێکخراوەکانیاندا بکوژرێت، چ چارەنوسێك چاوەڕوانی ئەمان دەکات؟"\nسەید وتی سوله‌یمانی زۆر وەبەرهێنانی دەکرد لە وێنای خۆیدا لەنێو میدیادا.\nوتی: "دوای ئەوەی بۆ ماوەیەکی زۆر دەرنەکەوت، دەرکەوتنی میدیایی خۆی زیادکرد لە بەرەکانی شه‌ڕدا لە سوریا و زۆر وێنە و ڤیدیۆی خۆی دەگرت لەگەڵ ئەندامانی میلیشیاکانی سەر بە پاسداراندا لەو شوێنانە."\nوتیشی بە مەرگی سوله‌یمانی "ئەو وێنا مەزنەی بۆخۆی کێشابوو وەك میزەڵدان تەقی" و ئاماژەیکرد بەوەی ئەمە کاردانەوەی نەرێنی ده‌بێت بۆ ئەو وێنە بەهێزەی ئەم میلیشیانە هه‌وڵیانداوه نیشانیبدەن و لە کاریگەرییان لە سوریا کەمدەکاتەوە.\nشاره‌زایه‌كی بواری گروپە تیرۆریستیەکان، یەحیا محەمەد عەلی، وتی هەرچەندە ئیسماعیل قائانی هەرزوو دیاریكرا بە فەرماندەی نوێی هێزی قودسی پاسداران، میلیشیاکانی سەر بە ئێران لە سوریا تووشی شڵەژانێکی تووند دەبنەوە، چونکە سوله‌یمانی راستەوخۆ سەرپەرشتی دەکردن.\nبە دیارونای وت سوله‌یمانی بۆخۆی سەرپەرشتی میلیشیا سوری و عێراقی، پاکستانی و ئەفغانیەکانی دەکرد لە سوریا و ئاماژەیکرد بەوەی لەناوبردنی "ترس دەچێنێت لە دڵی ئەندامانی ئەم میلیشیانەدا".\nعەلی وتی: "وادەکات درك بەوە بکەن کە دەکرێت هەرکاتێك بێت بەئامانج بگیرێن و بکوژرێن."\nتوێژەری کاروباری ئێران، شیار تورکۆ بە دیارونای وت هەرچەندە سوله‌یمانی لەژێر ده‌سه‌ڵاتی بەرپرسانی تاراندا بوو، "لە دەرەوەی ئێران، به ده‌سه‌ڵاتێكی رەهاوه مامەڵەی دەکرد".\nوتی مەرگی سوله‌یمانی لە شکۆی میلیشیاکانی سەر بە ئێران کەمدەکاتەوە کە لە سوریا چالاكن و لاوازیان دەکات. هه‌روه‌ها ئاماژەیکرد بەوەی لە بەرامبەردا کاریگەریی دەبێت بۆسەر توانای راكێشان و هێشتنەوەی ئەندامانیان.\nسورییەکان خۆشحاڵی دەردەبڕن\nئیسماعیل عەسەلی لە 10 کانونی دووەم بە ئاژانسی فرانس پرێسی وت: "سوپاسی خوا دەکەین بۆ تیرۆرکردنی."\nعەسەلی رزگاری بوو لە هێرشێکی كوشنده كه له تشرینی دووەمدا کرایە سەر کەمپی ئاوارەکانی قەح کە لەلایەن ئەو هێزانەی سەر بە ئێرانەوە ئەنجامدرا کە لە جەبەل ئازان جێگیربوون لە ناوچە گوندنشینەکانی حەلەب.\nوتی له هێرشەکەدا ژنەکەی عەسەلی و برایەکی و برازایەکی كوژران و کوڕە یەکساڵانەکەشی قاچی لەدەستدا. عەسەلی خۆی برینداربوو.\nعەسەلی وتی: "هیچ رەشەکوژییەك لە سوریا رووینەداوە بێئەوەی [سوله‌یمانی] هاوبەشیی كردبێت لەگەڵ رژێم و روسیا لە کوشتنی خەڵکی سوریادا."\nئۆپۆزسیۆنی سوریا و دانیشتوانی ئاوارەبووی حەلەب فەرماندەی پێشووی قودسی پاسداران تۆمەتباردەکەن بەوەی عەقڵی پلاندانەر بووە بۆ ئۆپەراسیۆنێکی کوشندە کە سەدانی کوشت و هەزارانی لە دانیشتوانی شاری حەلەب ئاوارەکرد.\nئەبو ئەحمەد، ئاوارەیه‌كی خەڵکی حەلەب وتی: "سوله‌یمانی کاریگەرترین رەگەزی ئەو هەڵمەتە بوو. پێشئەوەی ئەو بێت، بەرگریی خۆمان بۆ ماوەی پێنج ساڵ پاراستبوو."\nوتی: "خۆشحاڵم بە کوشتنی ئەم تاوانبارە کە لەپشت ئاوارەبوونی هەزاران کەسەوە بوو."\nلەکاتێکدا شەڕی حەلەب لە 2016 لە کۆتایی خۆی نزیکدەبووەوە، وێنەکانی سوله‌یمانی کە هاتوچۆی دەکرد بە شەقامەکانی شارەکەدا لەسەر تۆڕە کۆمەڵایەتیەکان بڵاوبووه‌وە -- هەنگاوێك کە ئەبو ئەحمەد وتی وەك خوێکردن وابوو بەسەر بریندا.\nبە ئاژانسی فرانس پرێسی وت: "بۆ ئەو بەس نەبوو کە تەنیا خەڵك بکوژێت، بەڵکو دەبوو پیاسەش بکات بەسەر خوێن و برینەکانماندا."\nوتی: "مەرگی سوله‌یمانی سەرکەوتن بوو بەسەر نادادپەروەریدا. هەر ستەمکارێك پێویستە بە هەمان چارەنوس بگات."


1/27/2019 1:53:00 PM 298 جار خوێندراوەتەوە\nدوای بەڕێوەچونی هەڵبژاردنەکانی مانگی ئەیلولی ساڵی ڕابردوو بۆ پەرلەمانی کوردستان، بەهەموو ئەو قسەو گومانانەی لەسەر شێوازی بەڕێوەچونی هەڵبژاردنەکان هەبوون و شێوازو ڕێژەی بەشداریکردنی دەنگدەر ولە دواجاریشدا شێوازو جۆری پەسەندکردنی ئەنجامەکانی هەڵبژاردن لەلایەن دوو حزبەوە بەو شێوە پڕ لە تەزویر و دورلە دیموکراسیەی هەبوو لەلایەک و کۆبونەوەکان بۆ پێکهێنانی کابینەی نوێ لەلایەکی تر مایەی تێڕامانە .\n٭ ئایا داواکاری بۆ جێکردنەوەی بەرنامە و زەمانەتی جێ بەجێکردنی لە داهاتوو بۆ خزمەتی تاک لە کۆمەڵگادا ساناتر و خێراتر بەرەو خاڵی هاوبەشت نابات ؟ لە بەرامبەر ناکۆکی و وەک خۆ مانەوە لەو شێوازەی لە ڕابردوو حوکمڕانی پێکراوە . هەر تاکێکی کورد ئامادەیە قوربانی لە پێناوی خاکی نیشتمان بدات (کەرکوک) ئەو شارەیە هەریەکێک لە ئێمە ئامادەی قوربانیدانین، بەڵام ئایا هەمان هەڵوێستمان هەیە لە پێناو پارێزگارەکەیدا ؟ قوربانی دان بۆ پارێزگایەک زۆر جیاوازە لە قوربانی دان بۆ پارێزگارێک . بە درێژایی مێژوو ئەو ڕاستیە سەلمێنراوە هەردەم تاکی کورد هەر بستێکی نیشتمان بە ماڵ و شاری خۆی دەزانێت بێ جیاکاری تەنانەت لە نێوان خودی شاروگوندێکی پارچەیەکی تری کوردستانیش . کەرکوک بۆ مهابادیەک مهابادە و بۆ کۆبانیەک کۆبانێیە ئیتر بۆ باشوریەک هەرچوار پارێزکاکەی هەرێمە .\n٭گەلۆ پارێزگاری کەرکوک چ پەیوەندیەکی بە هەڵبژاردنەکانی هەرێمی کوردستانەوە هەبوو ؟ ئەی پارێزگاری کەرکوک چ پەیوەندیەکی بە پێکهێنانی کابینەی نوێی حکومەتەوە هەیە ؟ بۆ دەبێت دانانی پارێزگارێک ببێ بەهۆی ڕێکنەکەوتن و دواخستنی پێکهێنانی کابینەی نوێ . ئەو کاتەی پارێزگایەکە ڕادەستی حەشدی شەعبی کرا پرس بەکێ کرا ؟ تەنانەت دانیشتوانی خودی پارێزگایەکەش کە دەربەدەر و ماڵ وێران بوون چ پرسێکیان پێ کرا ؟\n٭ ئایا بەستانەوەی یەکلاکردنەوەی پارێزگاری کەرکوک بە بەرنامەی کاری گفتوگۆکانی پێکهێنانی حکومەت چ سودێک بە باشتر بوونی بژێوی ژیانی خەڵک و موچە خۆرانی هەرێم دەگەیەنێت ؟ بە دانانی پارێزگارێکی حزبی، نەوتی کەرکوک ڕادەستی پەرلەمان دەکات ؟ بژێوی ژیانی هاوڵاتی باشتر دەکات، بۆ مەگەر پێشوتر پارێزگاری کەرکوک کورد نەبوو، بۆ مەگەر ژیانی خەڵکی کەرکوک لە سەردەمی ئەودا باشتربوو ؟ بۆ مەگەر نەوتی شارەکە لە خزمەتی خەڵکی کەرکوک خرابوە گەڕ ؟ زێدەی داهاتی نەوتەکەی دەگوازرایەوە بۆ هەرێم و خزمەتگوزاری پێ دابین دەکرا ؟\n٭هەڵبژاردن وئەنجامی هەڵبژاردن هەرچۆنێک بوبێت ئەوەیە کە ئێستا مامەڵەی لەسەر دەکرێت، ئیتر بۆ دەبێت ئەنجامی هەڵبژاردنی پەرلەمانی کوردستان ببێ بە بەشێک لە هەڵبژاردنی ئەنجومەنی پارێزگای کەرکوک، ئایا خەڵک دەنگی دا بۆئەوەی خولێکی تری پەرلەمان و حکومەتێکی نوێی جیاواز لە حکومەتی پێشوو بێتە ئاراوە تا خزمەتی پێبکات و لە بێ موچەیی و کولە مەرگی نەجاتی بێت یاخود هەم دیسان باجی کۆنە قین و دەستەگەری و باڵباڵێنی حزبی بدات ؟\n٭ تێکچونی دۆخی کەرکوک بەرهەمی ڕیفراندۆمە کات نەگونجاو ونەهاتوەکەی هەرێم بوو، لەدەستدانی کەرکوک بەرهەمی نەخوێندنەوەی دۆخی هەرێمی و ناوچەیی و نێودەوڵەتی بوو . نەخوێندنەوەیەک لەلایەن دەسەڵات بەدەستانی هەرێم و بەشەخسی دانی بڕیار و نا دووربینیان بۆ داهاتوو . ئیتر گەلی کورد بە قوربانی دان و خاک بەدەستەوەدان و ئاوارەیی و ماڵوێرانی باجی خۆی دا، ئیتر بۆ دەبێت دوبارە گرێدانەوەیەک بۆ پێک هێنانی کابینەی نوێ بە دۆسیەی پارێزگارێکی حزبی لە شارێکی کوردی بێتە ئاراوە . ئایا ئەمەش وەک بێدەنگ بون و بێدەنگ کردنی هاوڵاتیان لەسەر سەرجەم نەهامەتیەکانی تر بۆ ئەوانە دەچێتە سەر کە هەر ڕۆژەو بەپێی بەرژەوەندیەکانی خۆیان سیاسەت دەکەن، نەک سیاسەتکردن لە پێناوی گشتی .\n٭ گۆڕینی سیستەمی حوکمڕانی لە هەرێم گرنگتروکاریگەرترە بۆ ژیانی داهاتوی خۆمان و نەوەکانمان یا کورسی و داتاشینی پۆست بۆ ئەندامانی حزب، ئیتر دەبێت ئەوە لەیاد نەکرێت ئەگەر ڕابردوتان بەو شێوازە هێناوە و بۆتان چۆتە سەر دەبێت لە خەمی داهاتوی خۆتان و هاوڵاتی بن، ڕێژەی بەشداری لە هەڵبژاردنەکان ئاگادارکردنەوەیەک بوو بۆ شێوازی حوکمڕانیتان . بەراوردکاری لە نێوان ڕێژەی بەشداری و هەبونی کورسی دوو شتی لێک جیاوازن و ئەوەمان پێدەڵێت ڕازیبونی هاووڵاتی لە ڕێژەی بەشداری و کەمی ڕێژەی بایکۆت دەردەکەوێت نەک زۆری وبۆری کورسی پەرلەمانی . کۆمەڵگای تەواو لە ئاسودەیی و گەلی بەختیار سەرچاوە دەگرێ نەک ناڕازیبون و زۆری ڕێژەی بایکۆت چونکە لە دواجاردا ژمارەی کورسیەکانی پەرلەمان نەگۆڕن بەڵام ڕێژەی بەشداری و بایکۆت لە هەڵبژاردنەکان ڕێژەی گۆڕاون و بە دابەزینی ڕێژەی بەشداریکردن بەهۆی دابین نەکردنی بەختیاری بۆ ئەندامانی کۆمەڵگا، کۆمەڵگاکەمان بەرەو کۆمەڵگایەکی ناتەواو هەنگاوی خێراتر دەنێت .\n٭ ناکۆکی پێک نەهێنانی کابینەی نوێ و نەگەیشتن بە ئەنجام لەسەر بەرنامەی کاری حکومەتی داهاتوو بۆ خزمەتیگوزاری لە بەرژەوەندی هاوڵاتی هەرێم دایە یاخود جیاوازی لە سەر وەرگرتنی پۆست و بەرکەوتەی زیاتر ؟ ئایا دەکرێت منێکی هاوڵاتی باجی ململانێی وەرگرتنی پۆستێک بدەم کە دەنگم بۆی نەداوە، مافی خۆمان نیە بپرسین بۆ دەبێت پۆستی پارێزگارێک تێکەڵ بە بەرنامە و کارنامەی حکو مەتی داهاتوو بکرێت کە خودی دانیشتوانی ئەو پارێزگایەش سودیان لە شێوازی بەڕێوەبردن نەبینیوە تا ئەوەی دانیشتوانی هەرێم سود لە ئابوریەکەی ببینن . پارێزگارێک لە ژێر هەیمەنەی دەسەڵاتی فیدڕاڵی دەتوانێت چی بە نەتەوە و نیشتمانێکی ژێر دەستەی بێ دەسەڵات ببەخشێت ؟\nئەگەر بڕیارە پاکێجی تری تایبەت بە عێراق و هەرێم تێکەڵ بە بەرنامەی کاری حکومەتی داهاتوو بکرێت، ئەگەر پۆستە سیادی و بەرزەکانی عێراق تێکەڵ بە ئەنجامەکانی هەڵبژاردنی پەرلەمانی کوردستان دەکەن، پابەندبوون بە یاسای پەسەندکراوی بودجەی فیدڕاڵی بکەن بە باشترین کارنامەی خۆتان، چونکە بە پەسەندکردنی بودجەی عێراق ڕێگاکان ئاسانتر و کراوەترن بۆ خزمەت و خزمەتگوزاری، دەکرێت ببێ بە دەرفەتێک بۆ پێکهێنانی حکومەتێکی خزمەتگوزار، کارێک هاتۆتە پێش ئاسانتر جێ بەجێ کردنی ڕەنگڕێژی ئابووری بەدوای خۆیدا بێنێت، ئاسانیەک تەنها لەگەڵ بەغداد تێکی نەدەنەوەو پابەند بونێکی سادە بەکردار بکەن داواکاریەکی زۆری خەڵک لە موچە و ژیانی ڕۆژانەی بەردەست دەبێت . بە پەسەند کردنی بودجەی عێراقی بەو شێوازەی ئێستا بەشێکی گفتوگۆکانی بۆ ئاسان کردون . ئێستا دەکرێت پابەندبونی حکومەتی داهاتوو بە یاسای بودجەی فیدڕاڵی لە بڕی وەرگرتنی پارێزگارێک و پۆست و پلەیەکی حکومی بکەن بە باشترین پاکێجی پێک هێنانی حکومەت و ببێت بە باشترین موژدەی چاککردنی بژێوی ژیانی خەڵک و باشکردنی باری نالەباری ئابووری تاک لە هەرێم .


دەزگا هەواڵگرییەکانى عێراق چ رۆڵێکیان هەبوو لە کوژرانى؟\nدەزگا هەواڵگرییەکانى عێراق ئاماژە بەوە دەکەن لە ڕووى زانیارى هەواڵگرییەوە هاوکارى هێزەکانى ئەمریکایان کردووە بۆ ئەنجامدانى ئۆپراسیۆنى کوشتنى ئەبوبەکر بەغدادى، سەرکردەى رێکخراوى داعش.\nبەوتەى دەزگا هەواڵگرییەکانى عێراق دەستنیشانکردنى شوێنى ئەبوبەکر بەغدادى لەرێگەى دەستگیرکردنى گروپێکى رێکخراوى داعش بووە کە باکورى عێراق کە نزیک بوون لە خانەوادەى بەغدادییەوە.\nلیوا تەحسین خەفاجى، وتەبیژى ئۆپراسیۆنە هاوبەشەکانى عێراق رایگەیاند “عێراق لە ڕووى زانیارى هەواڵگرییەوە هاوکارى ئەمریکاى کرد بۆ دەستنیشانکردنى شوێنى ئەبوبەکر بەغدادى و کوشتنى”.\nبەوتەى خەفاجى، دەزگاى هەواڵگرى عێراق لەرێگەى دوو دەستبەسەرکراوى داعشەوە زانیارییان لەبارەى سەرکردەى رێکخراوى داعش دەستکەوتووە و ئەوانیش هێزەکانى ئەمریکایان لێ ئاگادار کردووەتەوە و ئۆپراسیۆنەکە ئەنجام دراوە.\nهاوکات کەناڵى فۆکس نیوزى ئەمریکى ئاشکراى کرد “پشکنینى دى ئێن دى کوژرانى ئەبوبەکر بەغدادى پشتڕاستکردۆتەوە.\nهەروەها ئاژانسى هەواڵى رۆیتەرز لەسەر زارى سەرکردەیەک لە ملیشیاکانى شارى ئیدیلب روونیکردەوە، لە ئۆپراسیۆنەکەدا جگە لە ئەبوبەکر بەغدادى تەرمى سێ پیاو و ٣ ژن دۆزراوەتەوە کە هێشتا ناسنامەکانیان ئاشکرا نەکراوە.\nدرەنگانی شەوی ڕابردوو “نزیکەى هەشت کۆپتەری ئەمریکی” بۆردومانی گوندێکیان کرد لە باکوری ڕۆژئاوای سوریا، دواتر بەرپرسانى ئەمریکا و عێراق و هەسەدە و تورکیا کوژرانی ئەبوبەکر بەغدادی و چەند فەرماندەیەکی داعشیان ڕاگەیاند.\nدەزگاى هەواڵگرى عێراق


بەرموور (٧) : راپۆرتی حەفتانەی ئاژانسی کوردپا سەبارەت بە پرسی ژنان\n٢٢ ژولیە ٢٠١٩ - ٣١ پوشپەڕ ١٣٩٨ - ٠٧:٤٣ تاران\n١٣٩٣/٠٢/٢٠ - ١٠-٠٥-٢٠١٤ - ١٨:٣٧ تاران ١٠٤٧ قه‌باره‌ی فۆنت:\nبەرموور: حەفتەی سێیەمی مانگی بانەمەڕی ١٣٩٣ی هەتاوی\nئاژانسی کوردپا: راپۆرتی ئەم حەفتەیەی بەرموور ٤ حاڵەت پێشێلکردنی مافی ژنان لەکوردستان، کە کوژرانی دوو ژن لەشارەکانی پاوە و ورمێ و خۆکوژی کچێکی گەنج لە جوانڕۆ و مەرگی گوماناویی پیرێژنێکی تەمەن ٨٠ ساڵ لەپاوە و ١ حاڵەت پێشێلکردنی مافی ژنان کە بریتەیە لە دەستبەسەرکردنی چالاکی بەهایی نەسیم ئەشرەفی لەشوێنەکانی دیکەی ئێران، لەخۆ دەگرێت.\nکوژرانی دوو ژن لەشارەکانی پاوە و ورمێ\nلەماوەی حەفتەی رابردوودا دوو ژنی کورد لەشارەکانی پاوە و ورمێ بەدەستی خزم و نزیکانی خۆیان کوژران. بەئەژمارکردنی ئەم دو عاڵەتە لەسەرەتای ئەمساڵەوە ١١ ژن و کچی کورد لەلایەن خزم و کەس و کاری خۆیانەوە کوژراون.\nبە پێی ئەو هەواڵانەی کە بڵاو بوونەتەوە، سەرلەبەیانی رۆژی هەینی ١٢ی بانەمەڕ، ژنێکی خەڵکی پاوە بە ناوی ژیلا قادری کچی قادر بەدەستی مێردەکەی کوژرا.\nهۆکاری کوژرانی ژیلا قادری کە لەلایەن مێردەکەیەوە خنکێندراوە، بەکارهێنانی ماددە هۆشبەرەکان لەلایەن بکوژەوە راگەیەندراوە.\nبەختیار مێردی ژیلا کە خەڵکی روانسەرە، دوای ئەو رووداوە، خۆی بەپۆلیسی شاری پاوە ناساندووە.\nلەلایەکی دیکەوە و لەماوەی حەفتەی رابردوودا، پیاوێک بەناوی عارف عەزیزی خەڵکی نوشین شار(کارخانە قەند)ی ورمێ، کچەکەی خۆی کوشت.\nئەو پیاوە هاوڕێ لەگەڵ مەلوود ( کوڕە گەورەکەی)، چەند رۆژ پێش ئێستا کچەکەی بەناوی "مەهناز عەزیزی" کە ساڵی رابردوو لە میردەکەی جیا ببوویەوە، کوشتووە.\nمەهناز عزیزی، کە لە ماڵی خوشکێکی کوژراوە، چەند ساڵ پێش ئێستا ژیانی هاوبەشی پێک‌هێنابوو، کە ساڵی رابردوو لەمێردەکەی جیا ببوویەوەو لەترسی بنەماڵەکەی بە "نهێنی" دەژیا.\nدەگوترێت، ئیدارەی ئاگاهی لە شاری ورمێ، "عارف عەزیزی"یان دەستبەسەر کردووە و ناوبراو شوێنی شاردنەوەی تەرمی کچەکەی ئاشکرا و هۆکاری کوشتنی کچەکەی بۆ "کێشەی ئەخلاقی" گەڕاندووەتەوە.\nبەپشت بەستن بە ئاماری تۆمارکراو لە ناوەندی ئاماری ئاژانسی هەواڵدەریی کوردپا، لەسەرەتای ئەمساڵەوە (ساڵی ١٣٩٣) ١١ ژن و کچی کورد لەناوچە کوردنشینەکانی ئێران لەلایەن خزم و کەس و کاریانەوە کوژراون و ٢ ژنی دیکەش هەوڵی کوشتنیان دراوە، بەڵام بەو هۆیەوە تووشی برینداری هاتوون.\nخۆکوژی کچێکی جوانڕۆیی و مەرگی گوماناوی پیرێژنێی پاوەیی\nلەماوەی حەفتەی رابردوودا کچێکی گەنج لە شاری جوانڕۆ ئاگری لەجەستەی خۆی بەردا و لەئەنجامدا بووە هۆی گیان لەدەست دانی و ژنێکی بەساڵاچووش لەشاری پاوە دەستی دایە خۆکوژی و گیانی لەدەست دا.\nبە پێی ئەو هەواڵانەی کە بڵاو بوونەتەوە، رۆژی دووشەممە ١٥ی بانەمەڕ، کچێکی گەنج بەناوی شلێر وەیسی کە پێشتر ئاگری لەجەستەی خۆی بەر دابوو ، گیانی لەدەست دا.\nشلێر تەمەن ١٧ ساڵ، کچی بەهلوول و دانیشتووی شاری جوانڕۆ بوو. ناوبراو رۆژی دووشەممەی حەفتەی رابردوو (٨ی بانەمەڕ) بە هۆی "دەمەقاڵە لەگەڵ باوکی" دەستی دابووە خۆکوژی.\nئەو کچە گەنجە ٦٠%ی جەستەی سووتابوو دوای ٧ رۆژ لە یەکێک لەناوەندە دەرمانییەکانی شاری کرماشان گیانی لەدەست دابوو.\nلەلایەکی دیکەوە، رۆژی پێنج‌شەممە ١٥ی بانەمەڕ، تەرمی ژنێکی تەمەن ٨٠ ساڵ بەناوی کوبرا یوسفی لەشارەی پاوە لەحاڵێکدا دۆزرایەوە، کە هەڵواسرابوو.\nئەو ژنە کە بەشێک لەجەستەشی ئیفلیج بووە، بە لەچکەیەک لە میچی ماڵەکەی هەڵواسراوە و دەگوترێت: ئەو ژنە توانای رێگا رویشتنشی نەبووە و بۆ خۆی نەیتوانیوە خۆی هەڵبواسێ.\nکوبرا یووسفی دایکی شەش منداڵ بووە و ماوەیەک لەمەوبەر یەکێک لەکچەکانی بەهۆی کێشەی بنەماڵییەوە ئاگری لەجەستەی خۆی بەردابوو، کە لە ئەنجامدا ببووە هۆی گیان لەدەست دانی.\nبەوتەی شایەتحاڵان ئەو شێوە مردنە، گومانی دروست کردووە کە کوبرا یووسفی خنکێندرابێت.\nبەپشت بەستن بە ئاماری تۆمارکراو لە ناوەندی ئاماری ئاژانسی هەواڵدەریی کوردپا، لەسەرەتای ئەمساڵەوە ١١ ژن و کچی کورد لەناوچە کوردنشینەکانی ئێران دەستیان داوەتە خۆکوژی و گیانیان لەدەست داوە.\nنەسیم ئەشرەفی دەستبەسەر کرا\nلەماوەی حەفتەی رابردوودا، یەکێک لەچالاکانی پەیڕەوی ئایینی بەهایی دانیشتووی تاران، بەمەبستی تێپەڕاندنی ماوەی حوکمەکەی، لەلایەن هێزە ئەمنیەتییەکانی ئەو شارەوە دەستبەسەر کرا.\nنەسیم ئەشرەفی چالاکی پەیڕەوی ئایینی بەهایی دانیشتووی تاران\nبەپێی ئەو هەواڵانەی کە بڵاو بوونەتەوە، رۆژی سێشەممە ١٦ی بانەمەڕ، نەسیم ئەشرەفی چالاکی پەیڕەوی ئایینی بەهایی دانیشتووی تاران، لەلایەن هێزە ئەمنییەکانی شاری تارانەوە دەستبەسەر و بەمەبستی تێپەڕاندنی ماوەی حوکمەکەی رەوانەی زیندانی ئێڤین کرا.\nنەسیم ئەشرەفی ٢٠ی پووشپەڕی ١٣٩١ لەلایەن هێزە ئەمنییەکانی حکوومەتی ئیسلامی ئێرانەوە دەستبەسەر و پاش ٢٠ رۆژ بە دانانی بارمتەی ١٠٠ میلیۆن تمەنی ئازاد کرابوو.\nناوبراو ٢٢ی جۆزەردانی ١٣٩٢ لەلایەن لقی ٢٨ی دادگای ئینقلابی تاران بە سەرۆکایەتی قازی محەمەد مۆقەیسە بە تۆمەتی " پروپاگەندە دژی نیزام و ئەندامەتی لە رێکخستنی بەهاییەکان" بە ٣ ساڵ زیندانی تەعزیری مەحکوم کرابوو، کە دواتر و لەدادگای پێداچوونەوەی ئوستانی تاران ئەو حوکمە کەم کرابووە و بۆ ١ ساڵ زیندانی تەعزیری.\nلەلایەکی دیکەوە، ، رۆژی یەکشەممە ٧ی بانەمەڕ، نەسیم باقری یەکێک لە مامۆستایانی زانکۆی ئانلاینی بەهاییەکانی ئێران، لەلایەن هێزەکانی وەزارەتی ئیتلاعات و لەماڵەکەی خۆیدا لەشاری تاران دەستبەسەر کرا بوو.\nناوبراو ١٦ی رەزبەری ساڵی ٩٢ بەتۆمەتی "هەوڵدان دژی تەناهیی نیزام" بە ٤ ساڵ زیندانی تەعزیری مەحکووم کرابوو.\nئاژانسی هەواڵدەریی کوردپا ( ٤ حاڵەت)\nماڵپەڕی هێرانا ( ١ حاڵەت)


ڕێنمایی تایبه‌ت به ئه‌نجامدانی كۆنفرانسی زانستی له زانكۆی كۆیه - Directorate of Quality Assurance\nڕێنمایی تایبه‌ت به ئه‌نجامدانی كۆنفرانسی زانستی له زانكۆی كۆیه\nبه‌ڕێوه‌به‌رایه‌تی دڵنیایی جۆری پشتگیرییه‌كی به‌هێزی به‌ش و فاكه‌لتییه‌كانی سه‌ر به زانكۆی كۆیه ده‌كات بۆئه‌نجامدانی كۆنفرانسی زانستی له‌سه‌ر هه‌ردوو ئاستی نه‌ته‌وه‌یی (خۆجێی) و نێونه‌ته‌وه‌یی. به‌مه‌به‌ستی دڵنێابوون له جۆری كۆنفرانس و باشتر ده‌ركه‌وتنی پێگه‌ی ئه‌لكترۆنی زانكۆی كۆیه و پاراستنی مافه‌كانی زانكۆ، كۆنفرانسی زانستی نه‌ته‌وه‌یی و نێونه‌ته‌وه‌یی ده‌بێت له‌گه‌ڵ ڕێنماییه‌كانی وه‌زاره‌تی خوێندنی باڵا و ڕیزبه‌ندی نه‌ته‌وه‌یی زانكۆكان بگونجێت، هه‌روه‌ها ده‌بێت په‌یڕه‌وی ڕێنماییه‌كانی به‌ڕێوه‌به‌رایه‌تی دڵنیایی جۆری بكات.\nئه‌نجامدانی كۆنفرانسی نه‌ته‌وه‌یی\nبۆ ئه‌نجامدانی كۆنفرانسی نه‌ته‌وه‌یی ده‌بێت ئه‌م ڕێنماییانه‌ی خواره‌وه په‌یڕه‌و بكرێت:\nده‌بێت ناونیشانی كۆنفرانسه‌كه ڕوون و ئاشكرا بێت.\nده‌بێت بابه‌ته‌كان ده‌ستنیشان بكرێن.\nده‌بێت دیاری بكرێت كه ئه‌م كۆنفرانسه چه‌ندجار ئه‌نجام ده‌درێت، واتا ئایا ساڵانه‌یه یاخود ساڵی دوو جار ده‌به‌سترێ ؟ كۆنفرانسی تاك جاری به‌په‌سه‌ند نازانرێت.\nده‌بێت به ڕوونی دیاربكرێت كه چ به‌شێك یان فاكه‌لتییه‌ك له كۆنفرانسه‌كه به‌رپرسیاره.\nلیژنه‌ی به‌ڕێوه‌بردنی كۆنفرانسه‌كه ده‌بێت داواكاری پێشكه‌ش بكات بۆ به‌ستنی كۆنفرانس له ڕێگای به‌ش یان فاكه‌لتی خۆیه‌وه. لیژنه‌ی زانستی ده‌بێت داواكارییه‌كه په‌سه‌ندبكات و تونای به‌شه‌كه یان فاكه‌لتییه‌كه بۆ به‌ستنی كۆنفرانسه‌كه بخاته ڕوو.\nدۆزینه‌وه‌ی سپۆنسه‌ر بۆ كۆنفرانسی پێشنیاركراوده‌كه‌وێته ئه‌ستۆی لیژنه‌ی به‌ڕێوه‌بردنی كۆنفراتس.\nده‌بێت كۆنفرانسه‌كه به‌لایه‌نی كه‌مه‌وه 6 مانگ پێش له به‌رواری ئه‌نجامدانی ڕابگه‌یه‌نرێت.\nده‌بێـ كۆنفرانسه‌كه سیستمی كۆنفرانسی كراوه (Open Conference System) له زانكۆی كۆیه به‌كاربهێنێت بۆ ناردن و پێشكه‌شكردنی توێژینه‌وه‌كان.\nكۆنفرانس ئه‌نجام نادرێت به‌بێ بوونی 10 توێژینه‌وه‌ی په‌سه‌ندكراو بۆ پێشكه‌شكردن.\nئه‌نجامدانی كۆنفرانسی نێونه‌ته‌وه‌یی\nبۆ ئه‌نجامدانی كۆنفرانسی نێونه‌ته‌وه‌یی ده‌بێت ئه‌م ڕێنماییانه‌ی خواره‌وه په‌یڕه‌و بكرێت:\nده‌بێت كۆنفرانسه‌كه به‌لایه‌نی كه‌مه‌وه 10 مانگ پێش له به‌رواری ئه‌نجامدانی به شێوه‌ی ئه‌لكترۆنی ڕابگه‌یه‌نرێت.\nله‌كاتی به‌ستنی كۆنفرانسی هاوبه‌ش، ده‌بێت لیژنه‌ی به‌ڕێوه‌بردنی كۆنفرانس سوود یاخود گرنگی به‌ستنی ئه‌م كۆنفرانسه هاوبه‌شه ڕوون بكاته‌وه\nكۆنفرانسی هاوبه‌ش ده‌بێت له ڕێگای ئۆپن كۆنفرانس سیستمی زانكۆی كۆیه‌وه پێشكه‌شبكرێت. \nیاخود ده‌توانرێت توێژینه‌وه‌كان له كتێبخانه‌یه‌كی ئه‌لكترؤنی به‌ناوبانگ وه‌ك IEEE Xplore یان Springer هتد دابنرێن. بۆ ڕێگای دووه‌م ده‌كرێت پوخته‌ی توێژینه‌وه‌كان و ویبسایتی كۆنفرانسه‌كه بخرێته سه‌ر سه‌ب دۆمه‌ینی زانكۆكه‌ی تر ئه‌گه‌ر زانكۆكه‌ی تر ئاماده‌بوو تێچووی دانانی توێژینه‌وه‌كان له كتێبخانه ئه‌لكترۆنیه‌كه ئه‌ستۆ بگرێت.\nكۆنفرانس به‌بێ بوونی 20 توێژینه‌وه‌ی په‌سه‌ندكراو بۆ پێشكه‌شكردن ئه‌نجام نادرێت.\nبه‌لایه‌نی كه‌مه‌وه ده‌بێت 20% ی توێژینه‌وه‌كان هی ده‌ره‌وه‌ی عیڕاق بن.\nبه‌لایه‌نی كه‌مه‌وه ده‌بێت 50%ی ئه‌ندامانی لیژنه‌ی زانستی هی ده‌ره‌وه‌ی عیڕاق بن.\nبه‌لایه‌نی كه‌مه‌وه ده‌بێت 70% ی قسه‌كه‌ره سه‌ره‌كییه‌كان هی ده‌ره‌وه‌ی عیڕاق بن.


جۆ بایدن كێیه؟\n09:34 - 07/11/2020 339 جار خوێندراوەتەوە\nجۆ بایدن مێژویەکی درێژی لە سیاسەتدا هەیە، کە نزیکەی نیو سەدەیه قاڵبووی ناو ئه‌و بواره‌یه. لە تەمەنی 29 ساڵیدا وەک سیناتۆرێک چووە ناو سیاسەتەوە و باراك ئۆباما لە هەڵبژاردنی ساڵی 2008 دا وەک جێگری خۆی هەڵیبژارد، ئه‌مڕۆش بووه سه‌رۆكی ئه‌مریكا.\nلە کاتێکدا ترامپ شانازی بە هاتنی بۆ سەرۆکایەتی دەکات بەبێ ئەزموونی سیاسی پێشوەخت، کە وەک خۆی وتی، ئەو لە خەڵک نزیک دەکاتەوە، بایدن شانازی ئه‌وه‌ی هه‌یه كه سیاسەتمەدارێکی شارەزایه‌و ئه‌زمونی زیاتر لە سێ دەیەی هەیە.\nبایدن ساڵی 1942 لە شاری سکرانتۆن لە پەنسلڤانیا لە دایکبووە، بەڵام لەگەڵ خێزانەکەیدا بەرەو دیلاوەر رۆیشتووە کاتێک تەمەنی تەنیا 10 ساڵ بووە.\nزانکۆی دیلاوەری تەواو کردووە و بڕوانامەی لە زانستی سیاسی هەیە، هەروەها بڕوانامەی یاسایشی لە زانکۆی سیرەکیوس تەواو کردووە، پێش ئەوەی رووله سیاسەت بكات، وه‌ك داواكارێكی گشتی كاریكردووه.\nبایدن ساڵی 1972 چووه‌ته ناو سیاسەتەوە کاتێک له تەمەنی 29 ساڵیدا بووه سیناتۆر، به‌وه‌ش بووه شەشەم سیناتۆری گەنج لەمێژووی ئه‌مریكادا.\nبایدن شەش جار بەدوای یەک لە ئەنجومەنی پیران هەڵبژێردرایەوە تا دواتر وازی لەم پۆستەی هێنا تا ببێتە جێگری سەرۆک ئۆباما؛ دواتر لەساڵی ٢٠١٢شدا دووبارە هەڵبژاردنەکەیان بردەوە.\nوەک جێگری سەرۆک، بایدن بەرپرس بوو لە بودجەی چاکسازی و گەڕاندنەوەی ئابووری بۆ سەر دۆخی جاران دوای داڕمانی ئابووری لە ئەمەریکا. ڕێکەوتنی بایدن لەگەڵ ئەندامانی حیزبی کۆماری لە ئەنجومەن وایکرد چەندین پڕۆژەیاسای جۆراوجۆر پەسەند بکرێت. لەساڵی ٢٠٠٧ــدا، ئۆباما مەدالیای ئازادی سەرۆکایەتی بەخشیە بایدن.\nلە نیسانی ٢٠١٩ـدا، بایدن ڕایگەیاند کە خۆی کاندید دەکات بۆ ھەڵبژاردنی ٢٠٢٠ی سەرۆکایەتی ویلایەتە یەکگرتووەکانی ئەمریکا و لە حوزەیرانی ٢٠٢٠ـدا توانی کورسی پێویست بەدەستبهێنێت تاکو نوێنەرایەتی حیزبی دیموکرات بکات، لە ١١ی ئابدا، ڕایگەیاند کە ئەندامی ئەنجومەن کامڵا هاریسی کالیفۆرنیا دەبێتە جێگری.\nپەیوەندی نزیکی لەگەڵ ئۆباما لە ساڵی 2008 و تا ئێستا به‌رده‌وامه، له كه‌مپینی بانگه‌شه‌ی هه‌ڵبژاردنی بایدندا ئۆباما به‌شداریكرد، ئه‌وه‌ش وایكرد بایدن لە نێو کەمینەکان و بە تایبەت ڕەشپێستەکان جەماوەر پەیدا بکات .\nبایدن بەنزیکبوونەوەی نه‌یارانی پارته‌كه‌ی له نێو ریزی كۆمارییه‌كان ناسراوه، کە لەگرنگترینیان پەیوەندیی نزیکی لەگەڵ سیناتۆری کۆماریی کۆچکردوو جۆن مەکین ڕکابەری سەرۆکایەتی ئۆباما ساڵی 2008 هه‌بوو.\nپێنسلڤانیا، کە ویلایه‌تی بایدنە، لە پێشبڕکێی ساڵی 2016 دا بۆ ترەمپ یەکلاکەرەوە بوو، به‌ڵام هه‌ڵبژاردنی ئه‌مجاره بۆ بایدن بووه ده‌روازه‌یه‌ك بۆ ئه‌وه‌ی بگاته كۆشكی سپی و رۆژی شه‌ممه 20 ده‌نگه‌كه‌ی ویلایه‌ته‌كه‌ی برده‌وه.\nبایدن دژی شەڕی کەنداو بووە، بەڵام پشتگیری لە زیادکردنی ژمارەی سەربازانی ناتۆ کرد لەکاتی شەڕی یوگوسلاڤ لە ١٩٩٠ەکاندا. هەروەها پشتگیری لە بڕیاری داگیرکردنی عێڕاق کرد لەساڵی ٢٠٠٢، بەڵام دژی زیادکردنی ژمارەی سەربازانیان وەستایەوە لەساڵی ٢٠٠٧.\nهەروەها بەڕێوبەری کۆمیتەی دادوەری ئەنجومەن کرد لەساڵی ١٩٨٧ تاکو ١٩٩٥، و بەرپرس بووە لە سیاسەتەکانی ماددە هۆشبەرەکان، کەمکردنەوەی تاوان، ئازادیە مەدەنییەکان: بایدن سەرکردایەتی کۆمەڵێک هەوڵی کرد بۆ پەسەندکردنی پڕۆژەیاسای تایبەت بە کۆنترۆڵکردنی تاوان و توندوتیژی دژی ئافرەتان و بەشداربووە لە دامەزراندنی شەش دادوەر لە دادگای باڵای ئەمریکادا. هەروەها لەساڵانی ١٩٨٨ و ٢٠٠٨ خۆی بۆ سەرۆکایەتی ئەمریکا کاندید کرد، بەڵام سەرکەوتوو نەبوو.\nله هه‌ڵبژاردنی سه‌رۆكایه‌تی ئه‌مریكادا له 2020، دوای بردنه‌وه‌ی له دۆناڵد تره‌مپ، رۆژی شه‌ممه وه‌ك 46هه‌مینی سه‌رۆك له مێژووی ویلایه‌ته یه‌كگرتووه‌كانی ئه‌مریكا هه‌ڵبژێردرا.


10:19 - 07/10/2019 146 جار خوێندراوەتەوە\nوه‌سفی خه‌لیل، کە پێشتر به‌ڕێوه‌به‌ری گشتیی بوو لە وه‌زاره‌تی كشتوكاڵ و سه‌رچاوه‌كانی ئاو و ئێستا راوێژكاری ژووری بازرگانی سلێمانییە دەڵێت: لە کوردستان هەموو زەمینەکانی کشتوکاڵێکی خۆژیەن لە ئارادایە، بەڵام حکومەت پلانی بۆ بەرهەمهێنان و گەشەپێدانی ئەم کەرتە گرنگە نییە.\nلە دیدارێکدا لەگەڵ “زەمەن” وەسفی خەلیل دەڵێت: ئەگەر پەرە بە خانووی پلاستیکیی بدرێ و هاوکاری خاوەنی ئەو خانووانە بکرێ، بەشی چەند پارێزگای تری عێراق بەرهەمیان دەبێ.\n* زۆر جار به‌رپرسانی حكومه‌ت باس له به‌ره‌و پێشچوونی كه‌رتی كشتوكاڵ ده‌كه‌ن ئێستا ئه‌و كه‌رته له چ ئاستێكدایه؟\n- كشتوكاڵ چه‌ند بنه‌مایه‌كی ئه‌ساسی هه‌یه تا بوترێت ئه‌و وڵاته كشتوكاڵییه ئه‌و بنه‌مایانه‌ش بریتین له: زه‌وییه‌كی به پیت ئاوێكی سازگار، هێزی كارو ژینگەیه‌كی گونجاو. جا له وڵاتی ئێمه ئه‌و چوار ره‌گه‌زه هه‌یه، ئاوێكی زۆرو زه‌وه‌ندمان هه‌یه تائێستا حكومه‌تی هه‌رێم نه‌یتوانیوه ده‌ست به‌سه‌ر ئه‌و ئاوه‌دا بگرێت‌و گلی بداته‌وه. له‌به‌رئه‌وه‌ی حكومه‌ت ئه‌وه‌نده‌ی گرنگی به كه‌رتی نه‌وت داوه وه‌ك سه‌رچاوه‌یه‌كی بنەڕەتی ئه‌وه‌نده گرنگی به كشتوكاڵ نه‌داوه.\nئه‌وكاته‌ی من به‌رێوه‌به‌ری گشتیی بووم چه‌ند ساڵێك پێش ئێستا بودجه‌ی كشتوكاڵ باش بوو، به‌ڵام حكومه‌ت گرنگی پێنه‌ده‌دا، له باشترین دۆخی ئابووری هه‌رێم كه له‌به‌غداوه بودجه‌ی بۆ هاتووه، ٢٪ی بۆ كشتوكاڵ ته‌رخانكراوه كه ئه‌مه ئه‌وه‌نده كه‌مه به‌شی هیچ شتێك ناكات تا كشتوكاڵی پێ پێش بكه‌وێ. له‌كاتێكدا به‌پێی ستانداردی نێوده‌وڵه‌تی بۆ ئه‌وه‌ی كشتوكاڵی وڵاتێك پێش بكه‌ێت پێویسته ١٠ تا ٢٠٪ی بودجه‌ى بۆ ته‌رخان بكرێ. به‌ڵام لای ئێمه هه‌ندێجار ٢٪ـە كه‌واته به‌و شێوه‌یه كشتوكاڵ چۆن پێش ده‌كه‌وێ؟ ئێستا ئه‌وه‌ش نه‌ماوه‌و کەمکراوەتەوە بۆ ١٪.\n* به‌پێی قسه‌كانی تۆبێ، كه‌واته كه‌رتی كشتوكاڵ له هه‌رێمدا زۆر خراپه؟\n- حكومه‌تی هه‌رێم له ساڵی ٢٠١٤ وه تائێستا هیچ ئاوڕێكی له كشتوكاڵ نه‌داوه‌ته‌وه، ئاوڕدانه‌وه‌كه‌ش ته‌نیا لایه‌نه ئابورییه‌كه نییه، به‌ڵكو به سیستمكردنی ئه‌و كه‌رته‌شه. ئه‌گه‌ر سه‌یر بكه‌ی له دوای قه‌یرانی دارایی كه دروست بوو، خه‌ڵك روویكرده كشتوكاڵ به‌تایبه‌ت روویكرده خانووی پلاستیكیی و ده‌واجن، بۆ نموونه له سلێمانی پێویستمان به چوار هه‌زار خانووی پلاستیكی هه‌یه، به‌ڵام ئێستا به‌س له سلێمانی گه‌یشتووه‌ته 16 هه‌زار خانووی پلاستیكی كه سێ قاتی له خۆی زیاتره.\n* ئه‌ی له هه‌موو كوردستان چه‌ند خانووی پلاستیكیی هه‌یه؟\n- له هه‌موو كوردستان ٢٠ هه‌زار هه‌یه كه ١٦ هه‌زار ته‌نیا له سلێمانیدایه ساڵی ٢٠١٤ وه‌ك ژووری بازرگانی ئامارێكمان كرد ئه‌و كاته سلێمانی ١٥ هه‌زار خانووی پلاستیكیی هه‌بوو تا ساڵی ٢٠١٨ ئه‌و رێژه‌یه بۆ سه‌روو ١٦ هه‌زاریش زیادی كردووه.\n* ئه‌م ١٦ هه‌زار خانووی پلاستیكییه دەتوانێ پێویستی ناوخۆ پڕ بكاته‌وه؟\n- دڵنیات ده‌كه‌م نه‌ك هی ناوخۆی هه‌رێم دابین ده‌كات، به‌ڵكو پێداویستى چوار پارێزگای تری عێراقیش دابین دەكات. به‌و مەرجەی حكومه‌ت پێداویستییه‌كانی ئه‌و خانووه پلاستیكیانه دابین بكات، ئامانجی ئه‌و خانووانه ئه‌وه‌یه كه له زستانیشدا به‌رهه‌می هاوینه دابین بكه‌ن وه‌ك ته‌ماته‌و خه‌یارو بایجان و ئه‌و جۆره سه‌وزانه. ئه‌مه پێویستیان به‌سوته‌مه‌نی‌و كاره‌با هەیە کە به‌داخه‌وه حكومه‌تی هه‌رێم نه‌یتوانیوه ئه‌و دوو پێداویستییه دابین بكات.\n* خاكی كوردستان زۆر به‌پیت و له‌باره بۆ كشتوكاڵ به‌تایبه‌ت سه‌وزه‌كان بۆچی خانووی پلاستیكیی به‌كارده‌هێنرێت؟\n- خانووی پلاستیكیی له هه‌موو دنیادا هه‌یه و شتێكی زۆر باشه، جوتیار ده‌توانێ كۆنترۆڵی بكات‌و مه‌ترسی له‌ناوچوونی به‌رهه‌مه‌كانیشی زۆر كه‌مه. گرنگترین ئامانجیش ئه‌وه‌یه كه به‌رهه‌می هاوینه له زستاندا دابین ده‌كات هه‌ر ئه‌وه‌ش فه‌لسه‌فه‌ی خانووی پلاستیكییه.\nئینجا كه‌مترین ئاو به‌كاربهێنێ‌و كۆنترۆڵی نه‌خۆشه‌كان بكه‌ی، ئه‌مه پێی ده‌وترێت چڕكردنه‌وه‌ی كشتوكاڵ، ئه‌مه وا ده‌كات جوتیار قازانج بكات‌و بازاڕ بۆ به‌رهه‌مه‌كه‌ی خێرا تر په‌یدا بكات، ئه‌وه‌ی تۆ باسی ده‌كه‌ی ئه‌وه‌شمان هه‌یه زۆریشه، به‌ڵام كێشه‌كه ئه‌وه‌یه كاتی به‌رهه‌مه‌كه كورته هه‌ر تا مانگێكه‌و به‌رهه‌مه‌كه كۆتایی دێت، به‌س خانووی پلاستیكیی تا شه‌ش مانگ ده‌مێنێ‌و به‌رده‌وام به‌رهه‌می لێده‌كه‌یته‌وه.\n* ئێستا ده‌توانرێت بوترێت هه‌رێم ئاسایشی خۆراكی دابین كردوه به‌هۆی كشتوكاڵه‌وه؟\n- به‌داخه‌وه حكومه‌ت هیچ به‌رنامه‌یه‌كی نه‌بووه‌و نییه به‌ناوی ئاسایشی خۆراكه‌وه. چونكه ئاسایشی خۆراك ده‌بێ كۆمه‌ڵێك كه‌سی تایبه‌تمه‌ندو شاره‌زا دانیشن دیراسه‌ی هه‌موو شتێك بكه‌ن، ده‌بێ دیراسه‌ی ئاو خاك‌و هه‌واو جۆراوجۆركردنی به‌رهه‌مه‌كان بكه‌ن. بۆ نموونه گرنگی به ئاو نه‌دراوه‌و بیانووش به وڵاتانی ده‌وروبه‌رمان ده‌گرین، ئه‌و كاته‌ی به‌ڕێوه‌به‌ری گشتی بووم له‌گه‌ڵ ئێرانییه‌كان دانیشتین، پێیانوتین ئێوه‌ش وه‌كو ئێمه بكه‌ن. ئه‌وان هاتوون ئاوه‌كانیان له ئاراسته‌و شوێنی خۆیان لایان داوه به‌ره‌و شوێنێكی تر بۆ ئه‌وه‌ی قازانجی لێ بكه‌ن، له وڵاته‌كه‌ماندا بارانێكی زۆر ده‌بارێت‌و ئاویش زۆره، ئه‌گه‌ر ئێمه به‌نداو دروست بكه‌ین‌و ئاو كۆبكه‌ینه‌وه ئاوی ژێر زه‌ویش زۆر ده‌بێ‌و عه‌مبارێكی ئاوی زۆریشمان ده‌بێ كه به‌شی نه‌وه‌كانی داهاتووشمان بكات ئاسایشی ئاو به‌مه دروست ده‌بێ.\n* به دروستكردنی به‌نداو ئاسایشی ئاو دابین دەکرێ؟\n- به‌ڵێ حکومەت ده‌توانێ ئه‌گه‌ر چه‌ند به‌نداوێكی له‌وه‌ی دوكان‌و ده‌ربه‌ندیخانمان هه‌بێ، ده‌بینه خاوه‌نی سامانێكی گه‌وره‌ی ئاو. به‌ڵام ئێستا ئه‌و دوو به‌نداوه‌ش له‌مه‌ترسیدان‌و پێویستیان به نۆژه‌نكردنه‌وه‌و چاكکردن هه‌یه، چونكه ئه‌و به‌نداوانه‌ش ته‌مه‌نێكیان هه‌یه، ده‌بێ حكومه‌ت بیر له‌وه بكاته‌وه به‌نداوی نوێ دروست بكات، حكومه‌ت ده‌توانێ له زۆر بواری تردا كار بكات.\n* ئه‌ی حكومه‌ت ئه‌مه بۆ ناكات ئێوه سه‌رده‌مێك به‌ڕێوه‌به‌ری گشتیی بوون‌و ئێستاش راوێژكارن ئه‌و شتانه به حكومه‌ت ناڵێن؟\n- له‌راستیدا حكومه‌ت ئیمانی به‌وه نییه كشتوكاڵ به‌ره‌و پێش به‌رێت‌و بیكاته سه‌رچاوه‌ی سه‌ره‌كی ئابووری هه‌رێم، به‌ڵكو به‌رده‌وام گرنگی به كه‌رتی نه‌وت داوه‌و هه‌موو هێلكه‌كانی خستووه‌ته سه‌به‌تی نه‌وته‌وه.\n* له‌م كابینه‌یه‌دا پێتوایه هیچ جوڵه‌یه‌ك بكه‌وێته كشتوكاڵ به‌تایبه‌ت ئه‌م وه‌زیره‌ی ئێستا چی پێده‌كرێت؟\n- ئه‌م وه‌زیره كه‌سێكی چالاكه هه‌رچه‌نده ئیختیساسی كشتوكاڵیش نییه، ئێمه چاوه‌ڕێ ده‌كه‌ین رۆڵی گرنگ هه‌بێ. به‌ڵام ئه‌و ناتوانێ هه‌موو شتێك بكات ئه‌گه‌ر بودجه‌یه‌كی چاكی له‌به‌ر ده‌ستتدا نه‌بێ، وه‌زیره‌كه‌ی كابینه‌ی پێشوو كاك عه‌بدولستار هیچ بودجه‌یه‌كی بۆ ته‌رخان نه‌كرا، حكومه‌تی هه‌رێم هه‌ندێ بیرۆكراتییه‌ت داده‌نێ بۆ ئه‌وه‌ی ئه‌و كه‌رته پێش نه‌كه‌وێت.\n* باسی گه‌نم بكه‌ین هه‌رێم به‌شی پێویستی خۆی گه‌نمی هه‌یه؟\n- نه‌ك هه‌ر به‌شی خۆی هه‌یه ده‌توانێ بینێرێته ده‌ره‌وه‌ش، به‌داخه‌وه جوتیاری ئێمه له‌مه‌دا زۆر مه‌غدوره به‌و به‌شه كه‌مه‌ی دایناوه.\n*باشه ناكرێت حكومه‌تی هه‌رێم خۆی ته‌واوی گه‌نمی جوتیارانی هه‌رێم بكڕێته‌وه؟\n- ده‌كرێت زۆریش گرنگ ده‌بێ ئه‌مه بكات، به‌س وه‌ك پێموتی حكومه‌تی هه‌رێم بیر له كشتوكاڵ ناكاته‌وه، ئه‌گه‌ر حكومه‌ت بیر له‌مه نه‌كاته‌وه هه‌ر به زه‌لیلی ده‌مێنێته‌وه‌و ده‌بێ چاوی له‌وه‌بێ كه‌ی حكومه‌تی عێراق تۆزێ پاره ده‌نێرێت دوای ده‌خه‌ن یان هه‌ر ناینێرن.


<< < نەحەمیا 9 > >>\n١ لە بیست و چواری ئەم مانگەدا نەوەی ئیسرائیل کۆبوونەوە، بە ڕۆژوو و جلوبەرگی گوش* و سەری تۆزاوییەوە. ٢ ئەوانەی لە ڕەچەڵەکی ئیسرائیل بوون لە هەموو ڕەچەڵەکە بێگانەکان جیا بوونەوە و ڕاوەستان و دانیان بە گوناهەکانی خۆیان و تاوانەکانی باوباپیرانیان نا. ٣ لە شوێنەکانی خۆیاندا ڕاوەستان و چارەکە ڕۆژێک لە پەڕتووکی تەوراتی یەزدانی پەروەردگاریان خوێندەوە، چارەکە ڕۆژێکیش دانیان بە گوناهەکانیان دەنا و کڕنۆشیان بۆ یەزدانی پەروەردگاریان دەبرد. ٤ لەسەر پێپلیکانەکە، لە لێڤییەکان، یێشوع، بانی، قەدمیێل، شەڤەنیا، بوننی، شێرێڤیا، بانی و کەنانی ڕاوەستان و بە دەنگێکی گەورە هاواریان بۆ یەزدانی پەروەردگاریان کرد. ٥ لە لێڤییەکان، یێشوع، قەدمیێل، بانی، حەشەڤنەیا، شێرێڤیا، هۆدیا، شەڤەنیا و پەتەحیا، گوتیان: «هەستن و ستایشی یەزدانی پەروەردگارتان بکەن کە لە ئەزەلەوەیە و هەتاهەتایە.»\nبا ناوی شکۆدارت بەرەکەتدار بێت، بەرزە بەسەر هەموو بەرەکەت و ستایشێکەوە. ٦ تۆ خۆت بە تەنها یەزدانیت. تۆ ئاسمانت دروستکرد، ئاسمانی ئاسمانەکان و هەموو هێزەکانیان، زەوی و هەموو ئەوەی لەسەریەتی، دەریاکان و هەموو ئەوەی کە تێیاندایە. تۆ ژیان بە هەموویان دەدەیت و هێزەکانی ئاسمان کڕنۆشت بۆ دەبەن.\n٧ «تۆ یەزدانی پەروەردگاریت، کە ئەبرامت هەڵبژارد و لە ئووری کلدانییەکانەوە دەرتهێنا و ناوت نا ئیبراهیم. ٨ بینیت لەبەردەمی تۆ دڵسۆزە، پەیمانت لەگەڵی بەست، کە خاکی کەنعانی و حیتی و ئەموری و پریزی و یەبوسی و گرگاشییەکانی بدەیتێ، بیدەیتە نەوەکەی، ئینجا بەڵێنەکەی خۆتت هێنایە دی، چونکە تۆ ڕاستودروستیت.\n٩ «تۆ زەلیلی باوباپیرانی ئێمەت لە میسر بینی و گوێت لە هاواریان بوو لەلای دەریای سوور* . ١٠ نیشانە و پەرجووت* لە دژی فیرعەون و هەموو کاربەدەستەکانی و گەلی خاکەکەی کرد، چونکە زانیت ئەوان زۆریان لێکردن. جا ناوێکت بۆ خۆت دروستکرد وەک ئەوەی ئەمڕۆ هەیە. ١١ دەریاکەت لەبەردەمیاندا شەق کرد تاوەکو بەناو دەریاکە بەسەر وشکانیدا بپەڕینەوە، ڕاونەرانی ئەوانیشت فڕێدایە ناو قووڵاییەوە، وەک بەردێک لەناو ئاوە بەهێزەکان. ١٢ بە ڕۆژ بە ستوونی هەور ڕێت نیشان دان، بە شەویش بە ستوونی ئاگر، هەتا ئەو ڕێگایەیان بۆ ڕووناک بکەیتەوە کە پێیدا دەڕۆن.\n١٣ «لەسەر شاخی سینا دابەزیت و لە ئاسمانەوە لەگەڵیاندا دوایت. حوکمە ڕێک و فێرکردنە ڕاست و فەرز و فەرمانە باشەکانت دانێ. ١٤ ڕۆژی شەممەی خۆتت پێ ناساندن، لەسەر دەستی موسای خزمەتکارت فەرمان و فەرز و فێرکردنەکانت دانێ. ١٥ لە برسیێتییاندا لە ئاسمانەوە نانت دانێ، لە تینووێتیشیاندا لە تاشەبەردەوە ئاوت بۆ دەرهێنان و پێت فەرموون: ”وەرنە ژوورەوە بۆ داگیرکردنی ئەم خاکە،“ ئەوەی سوێندت خوارد کە بیاندەیتێ.\n١٦ «بەڵام ئەوان و باوباپیرانمان لەخۆبایی و کەللەڕەق بوون و گوێیان لە فەرمانەکانت نەگرت. ١٧ گوێگرتنیان ڕەتکردەوە و پەرجووەکانی تۆیان لە یاد کرد کە لەگەڵیاندا کردت، کەللەیان ڕەقکرد و لە یاخیبوونەکەیان سەرۆکیان دانا هەتا بگەڕێنەوە سەر کۆیلایەتییەکەیان. بەڵام تۆ خودایەکی لێبوردەی میهرەبان و بە بەزەییت، پشوودرێژیت، خۆشەویستی نەگۆڕت زۆرە. تۆ وازت لێ نەهێنان، ١٨ لەگەڵ ئەوەی پەیکەرێکی لەقاڵبدراوی گوێرەکەیان دروستکرد و گوتیان: ”ئەمە خوداوەندەکەمانە* ، ئەوەی لە میسرەوە دەریهێناین!“ کاتێک سووکایەتییەکی گەورەیان کرد.\n١٩ «بەڵام تۆ بە بەزەییە زۆرەکەت لە چۆڵەوانی وازت لێ نەهێنان، بە ڕۆژ ستوونە هەورەکە و بە شەویش ستوونە ئاگرەکە لەسەریان لا نەچوو بۆ ئەوەی ڕێگایان پیشان بدات، هەتا ئەو ڕێگایەی پێیدا دەڕۆن ڕووناکی بکاتەوە. ٢٠ ڕۆحە چاکەکەی خۆشت پێدان بۆ فێرکردنیان و مەنی خۆتت لە دەمیان نەگرتەوە و ئاوت پێدان بۆ تینووێتییان. ٢١ چل ساڵ لە چۆڵەوانی بەخێوت کردن و لە هیچیان کەم نەبوو، جلەکانیان دانەڕزا و پێیەکانیان نەئاوسا.\n٢٢ «پاشایەتی و گەلانت پێدان بەسەر هەرێمەکاندا دابەشت کردن، خاکی سیحۆنی پاشای حەشبۆن، هەروەها خاکی عۆگی پاشای باشانیان داگیر کرد. ٢٣ کوڕەکانی ئەوانت وەک ئەستێرەکانی ئاسمان زۆر کرد و ئەوانت هێنا ئەو خاکەی کە بە باوباپیرانیانت فەرموو: ”وەرنە ناوییەوە داگیری بکەن.“ ٢٤ ئینجا کوڕان هاتن و دەستیان بەسەر خاکەکەدا گرت، تۆش کەنعانییەکانی دانیشتووانی خاکەکەت لەبەردەمیاندا زەلیل کرد، پاشاکانی و گەلەکانیت دایە دەست ئەوان، هەتا ئەوەیان پێ بکەن کە پێیان باشە. ٢٥ چەند شارێکی قەڵابەند و زەوی بەپیتیان گرت، ماڵیان داگیر کرد کە پڕ بوو لە هەموو جۆرە شتێکی باش، بیرە هەڵکەنراوەکان و ڕەزەمێو و ڕەزی زەیتوون و داری بەرداری زۆر. ئینجا هەتا تێر و قەڵەو بوون خواردیان و چێژیان لە چاکەی زۆری تۆ وەرگرت.\n٢٦ «بەڵام یاخی بوون و لێت هەڵگەڕانەوە و فێرکردنەکانی تۆیان فڕێدایە پشتیانەوە. پێغەمبەرەکانی تۆیان کوشت، ئەوانەی ئاگاداریان کردنەوە هەتا بیانگەڕێننەوە لای تۆ، سووکایەتییەکی گەورەیان ئەنجام دا. ٢٧ ئیتر ئەوانت دایە دەست دوژمنەکانیان، ئەوانیش ستەمیان لێکردن. کاتێک لە تەنگانەدا بوون هاواریان بۆ کردیت، تۆش لە ئاسمانەوە گوێت لێ بوو، جا بەپێی بەزەییە زۆرەکەت چەند ڕزگارکەرێکت پێدان، کە لە دەست دوژمنانیان ڕزگاریان کردن.\n٢٨ «کاتێک حەسانەوە، گەڕانەوە بۆ ئەنجامدان خراپە لەبەردەمی تۆ، تۆش لەناو دەستی دوژمنەکانیان وازت لێ هێنان هەتا بەسەریاندا زاڵ بن، جا گەڕانەوە و هاواریان بۆت کرد، تۆش لە ئاسمانەوە گوێت لێ بوو، زۆر جار بەپێی بەزەییەکەت فریایان کەوتیت.\n٢٩ «ئاگادارت کردنەوە هەتا بیانگەڕێنیتەوە سەر فێرکردنەکانت. بەڵام ئەوان لەخۆبایی بوون و گوێیان لە فەرمانەکانت نەگرت و لە دژی حوکمەکانت گوناهیان کرد، ئەوانەی مرۆڤ کاریان پێ بکات پێیان دەژیێت. ئەوان کەللەڕەقانە پشتیان تێ کردیت و ملیان ڕەقکرد و گوێیان نەگرت. ٣٠ لەگەڵیان ئارام بوویت و ساڵانێکی زۆر بە ڕۆحی خۆت و لە ڕێگەی پێغەمبەرەکانتەوە ئاگادارت کردنەوە، بەڵام گوێیان نەگرت، تۆش ئەوانت دایە دەستی گەلانی دراوسێ. ٣١ بەڵام لەبەر بەزەییە زۆرەکەت کۆتاییت پێ نەهێنان، وازت لێ نەهێنان، چونکە تۆ خودایەکی میهرەبان و بە بەزەییت.\n٣٢ «ئێستاش ئەی خودای ئێمە، خودای گەورە، ئەی پاڵەوان و ئەی سامناک، ئەی ئەوەی پەیمانی خۆشەویستییەکەت دەبەیتەسەر، با بەلاتەوە کەم نەبێت هەموو ئەو ناخۆشییانەی کە تووشمان بووە، تووشی پاشا و ڕابەرەکانمان بووە، تووشی کاهین و پێغەمبەرەکانمان بووە، تووشی باوباپیرانمان و هەموو گەلەکەت بووە، لە ماوەی پاشایەتی پاشاکانی ئاشورەوە هەتا ئەمڕۆ. ٣٣ لە هەموو ئەوەی بەسەرمان هاتووە تۆ ڕاستودروستیت، چونکە تۆ دڵسۆزیت ئەنجام دا، ئێمەش خراپە. ٣٤ پاشا و سەرکردە و کاهین و باوباپیرانمان کاریان بە فێرکردنەکەت نەکرد و گوێیان نەدایە فەرمان و ئاگادارکردنەوە توندەکانت کە پێت دان. ٣٥ تەنانەت لە پاشایەتییەکەی خۆیان و لەو چاکە زۆرەی تۆ کە داتە ئەوان لەو خاکە فراوان و بەپیتەی کە خستتە بەردەمیان، خزمەتی تۆیان نەکرد و لە کردەوە خراپەکانیان نەگەڕانەوە.\n٣٦ «ئەمڕۆ ئێمە کۆیلەین ئەو خاکەش کە داوتە بە باوباپیرانی ئێمە هەتا لە بەروبووم و خێروبێرەکەی بخۆن، ئەوەتا ئێمە کۆیلەین لەسەری. ٣٧ لەبەر گوناهەکانمان بەروبوومە زۆرەکەشی بۆ ئەو پاشایانەیە کە لەسەر ئێمەت داناوە، کە بەسەر خۆمان و ئاژەڵەکانماندا زاڵن، بەپێی ئارەزووی خۆیان. ئیتر ئێمە لە تەنگانەیەکی گەورەداین.\n٣٨ «لەبەر هەموو ئەمانە، ئێمە پەیمانێک دەبەستین و دەینووسینەوە، ڕابەر و لێڤی و کاهینەکانیشمان مۆری دەکەن.»